Ўзбекистонда авиация монополияси ва унинг иқтисодиётимизга етказаётган зарари - UzAnalytics\nТадқиқотларимиз кўрсатишича, Ўзбекистонда битта йўловчини ташиш учун бутун мамлакат 18,879 АҚШ доллари миқдорида маҳсулот ишлаб чиқариши ёки хизмат кўрсатиши керак. Бу кўрсаткич Ливан Республикасида 18,125 АҚШ долларини ташкил этади. Ушбу маълумотга қандай муносабат билдиришни билмай турган бўлсангиз, мақолани ўқишни давом эттиринг ва ўзингиз хулоса чиқариб оласиз. Ўзбекистонда 33 миллион аҳоли 18,879 АҚШ долларлик хизматларни ишлаб чиқарса, Ливанда 18,8125 АҚШ долларлик хизмат кўрсатиш учун 6 миллион кишининг меҳнати кетади. Демак, Ўзбекистондаги АҚШ доллари қийматидаги беш кишининг ишини Ливанда бир инсон бажаради: 5:1!\nЗоҳид Мамажонов – Jeju Air (Корея Республикаси) авиакомпанияси маркетинг бўлими ходими\nШаҳзод Турғунбоев – Халқаро иқтисодчи, ҳуқуқшунос (Корея Республикаси, Сеул)\nҲаво транспорти мамлакат иқтисодий ривожланишининг энг катта омили ва кўрсаткичларидан биридир. Бир томондан, у ривожланган мамлакатларда ёки қуруқлик транспорти инфратузилмаси яхши йўлга қўйилмаган, денгиз/океанга чиқиш имкони бўлмаган (Марказий Осиё минтақаси, шу жумладан, Ўзбекистон) мамлакатлар аҳолисини бошқа мамлакатлар билан боғлайдиган тараққиёт омили ҳисобланади.\nБошқа томондан, бу ривожланиш кўрсаткичи ҳамдир. Чунки унинг ҳажми иқтисодий фаоллик даражаси ва аҳоли фаровонлигига боғлиқдир. Иқтисодиётда тез-тез солиштириб туриладиган ҳаво транспортининг бу икки ролини, яъни ҳаво транспорти орқали йўловчи ташиш ҳажмининг ўсиши иқтисодий ривожланиш учун туртки ва иқтисодий фаоллик даражаси бир-бирига боғлиқ бўлишини эндоген омиллар деб ҳисоблашга қарор қилдик. Шунингдек, ушбу икки эндоген омил иқтисодиётнинг ривожланиш кўрсаткичидир.\nУшбу мақоланинг мақсади Ўзбекистон авиациясида монополист ҳисобланган “Ўзбекистон ҳаво йўллари” авиакомпаниясини қўшни Қозоғистон, Озарбайжон ва Жанубий Корея авиакомпаниялари билан қиёслаб, айни монополиянинг биринчи навбатда халқнинг фаровонлиги йўлида катта тўсиқ бўлаётгани ва шундоқ ҳам паст кўрсаткичларга эга бўлган иқтисодиётимизга келтираётган зарарини, қисман бўлса-да, кўрсатиб бериш, шунингдек, Ўзбекистон авиацияси либераллашган тақдирда кутиш мумкин бўлган ижобий, ижтимоий ва иқтисодий ўзгаришларни санаб ўтишдан иборат.\nБу ўринда методология самолёт транспорти, ЯИМ ва дунёнинг турли бурчакларидаги, минтақадаги ва мамлакат миқёсидаги бошқа омиллар ўртасидаги муносабатларни солиштиришга асосланади.\n“Ўзбекистон ҳаво йўллари” мустақилликдан сўнг, 1992 йил майида собиқ Совет Иттифоқининг “Аэрофлот” авиакомпаниясидан мустақил равишда парвозларни йўлга қўйганидан бери шу кунгача кўп нарса ўзгармади. Албатта, энг диққатга сазовор ўзгариш Совет Иттифоқининг “Илюшин” ва “Антонов” самолётларидан босқичма-босқич воз кечиб, замонавий “Airbus” ва “Boeing” самолётларидан фойдаланиш бўлди. Яна энг катта ижобий ўзгаришлар яқин икки йил ичида амалга оширилди. Улардан бири 2018 йил январида Ўзбекистон ҳукуматининг мамлакатга кам бюджетли авиакомпанияларни (Lowcoster carriers, LCC) жалб қилишни назарда тутувчи қарор қабул қилгани бўлди. Шунга кўра, Бирлашган Араб Амирликларининг “FlyDubai” авиакомпанияси Тошкент-Дубай йўналиши бўйича қатнай бошлади.\nПрезидент Шавкат Мирзиёев ўтган йили “Ўзбекистон Республикаси миллий авиациясини тубдан такомиллаштириш бўйича чора-тадбирлар тўғрисида”ги фармонни имзолади. Бундан ташқари, “Ўзбекистон ҳаво йўллари” миллий авиакомпанияси раиси биринчи ўринбосари Умид Ҳусанов 2018 йил охиригача миллий кам бюджетли авиакомпанияни ташкил этиш бўйича ишлар якунига етишини маълум қилди. Мана, 2019 йил майи ҳам келди. Лекин кам бюджетли янги авиакомпания ташкил этиш у ёқда турсин, бу йўналишда қандай ишлар қилинаётгани ҳақида ҳам ҳеч қандай расмий хабар берилмаяпти. Энг ёмони, “Ўзбекистон ҳаво йўллари”нинг мутлақ монополияси 27 йилдан буён давом этиб келмоқда.\nМиллий авиакомпаниямизнинг хизмат кўрсатиш даражасини билиш қийин эмас. Буюк Британиянинг барча мамлакатлар авиакомпаниялари ва аэропортларининг хизмат кўрсатиш сифатини баҳолайдиган “Skytrax” вебсайти “Ўзбекистон ҳаво йўллари”нинг йўловчиларга хизмат кўрсатиш даражасини ҳам таҳлил қилиб боради. Афсуски, кўпчилик чет эллик йўловчиларнинг авиакомпаниямиз ҳақидаги фикрлари ўта салбий ва бу унинг ҳозирги ҳолатига мосдир.\nХўш, нега биз авиация соҳасини либераллаштиришда имиллаяпмиз? Нега ҳалигача ташқи рақобатдан қўрқамиз? Ваҳоланки, Ўзбекистонда авиация монополиясига чек қўйилса, талай ижобий натижаларга ҳам эришиш мумкин. Шулардан тўрттасини санаб ўтмоқчимиз.\nБиринчидан, Ўзбекистонда авиация соҳасини либераллаштириш “Ўзбекистон ҳаво йўллари” учун ҳақиқий синов майдони бўлади. Мабодо авиакомпанияни профессионал мутахассислар бошқараётган бўлса, ташқи рақобатлар таъсирида у янада ривожланади, рақобатбардош бўлади. Агар у ҳали ҳам Совет Иттифоқидан қолган менежмент тизими ёки монополияга мослашган “мутахассислар” қўл остида бўлса, ташқи рақобатдан яхшигина сабоқ олади, яъни қачонлардир фахрланишга арзиган авиакомпаниямизнинг жуда тез ва шафқатсиз ўзгариб бораётган ХХI аср бозор муҳитидаги ҳақиқий ўрни қаерда эканини билиб оламиз.\nИккинчидан, авиация соҳасини либераллаштириш ўзбек истеъмолчиларига танлаш имкониятини беради ва улар ҳамёнбоп нархларда авиачипталар сотиб оладиган бўлади. Ҳозирги кунда ўзбек истеъмолчисининг авиакомпания танлаш имконияти деярли йўқ. Агар унинг “Ўзбекистон ҳаво йўллари” самоётида учишга маблағи етмаса, автобусда ўз ҳаётини хатарга қўйиб бўлса-да, Россия ёки Қозоғистонгача кетишдан бошқа иложи қолмайди.\nАвиация соҳаси либераллаштирилса, бунинг муқобил йўллари пайдо бўлади. Энг муҳими, Қозоғистон ҳудудида автоҳалокатга учраётган ўзбекистонликлар сони кескин камайиши аниқ.\nУчинчидан, Ўзбекистонда бундай монополияга чек қўйилиши соғлом рақобат, хизматлар сифати яхшиланиши ва авиация соҳасига инновациялар киритилишига замин яратади. Бир сўз билан айтганда, авиакомпаниялар мижозларга ҳамёнбоп нархларда юқори сифатли хизмат кўрсатишни бошлайди.\nТўртинчидан, авиация соҳаси либераллашуви Ўзбекистон туризмда соҳаси кескин ривожланиши ва қўшимча иш ўринлари яратилишига олиб келади. Бу ҳам барчага аён ҳақиқат! Айримлар либераллаштириш миллий авиакомпанияга зарар келтиради ва кўпчилик ишсиз қолади деб ўйлаши мумкин. Лекин соғлом рақобат туризмнинг ривожланиши ва иқтисодиёт ўсишидан ташқари ички бозорда қўшимча иш ўринлари яратилиши учун пойдевор бўлишига ишончимиз комил. Бинобарин, авиация монополиясини тугатиш орқали йўқотадиганимиздан кўра фойда кўрадиган ва ўрганадиган нарсамиз кўп бўлади.\nЭнди мақоламизнинг солиштирув қисмида Ўзбекистон авиациясининг бошқа мамлакатлар билан қиёслаганда, қандай “натижаларга эришаётгани”ни кўрсатиб беришга ҳаракат қиламиз. Барча параметрлар 2017 йил статистикаси бўйича олинган ва қуйидаги кўорсаткичларни қамраб олади:\nмамлакатда фаолият кўрсатаётган йўловчи ташувчи миллий авиакомпаниялар сони;\nмамлакатда фаолият кўрсатаётган йўловчи ташувчи умумий компаниялар сони;\nҳаво транспорти орқали йиллик ташилган йўловчилар сони;\nялпи ички маҳсулот (ЯИМ);\nҚозоғистон: Табиийки, ушбу мамлакатни танлашимизга асосий сабаб, 1991 йилдан бери у Ўзбекистон билан ҳар жабҳада “пассив” рақобат қилиб келади. Қўшнилар бир-бири билан ришталарни ҳар қанча қалин қилмасин, ҳар бир ўзбекистонлик ёки қозоғистонлик ич-ичидан ўзаро рақобат кетаётганини ҳис қилади. Афсуски, биз уларга маррани жуда катта тафовут билан бой бериб қўйдик. Сабаби қуйидаги статистика ва фактлардан англашилади:\nҚозоғистондаги авиакомпаниялар сони: 21 та;\nҚозоғистонда фаолият олиб бораётган чет эл авиакомпаниялари сони: 33 та;\nҳаво транспорти орқали ташилган йиллик йўловчилар сони: 5,6 миллион;\nЯИМ: 159 миллиард АҚШ доллари;\nаҳоли сони: 17,9 миллион.\nКўриб турганингиздек, Қозоғистонда умумий ташилган йўловчилар сони Ўзбекистонга қараганда 46 фоиз кўп. Бунга сабаб у ердаги авиация бозорининг либераллашгани ва энг асосийси, монополия мавжуд эмаслигидир.\nСолиштириш мақбул бўлган яна бир мамлакат сифатида Озарбайжонни олиб қараймиз. Бунинг ўзига яраша сабаблари бор. Энг авалло, ушбу мамлакатлар иқтисодий ривожланишнинг иккита энг катта кўрсаткичи бир-бирига мос келади. Биринчидан, СССР қулаганидан сўнг улар билан деярли бир хил старт олганмиз. Иккинчидан, ялпи ички маҳсулотларимиз ҳам бир-бирига жуда яқин. Шунингдек, 2017 йили “Azerbaijan Airlines” қошида очилган биринчи “Buta Airways” лоукостер авиакомпанияси иқтисодиёт ва айниқса, халқ учун жуда фойдали бўлди. Энди қуйидаги фактларга мурожаат қилайлик:\nОзарбайжондаги миллий авиакомпаниялар сони: 2 та;\nмамлакатда фаолият олиб бораётган чет эл авиакомпаниялари сони: 30+;\nҳаво транспорти орқали ташилган йиллик йўловчилар сони: 4,01 миллион;\nЯИМ: 40,7 миллиард АҚШ доллари;\nаҳоли cони: 9,7 миллион.\nОзарбайжонда 2017 йилда қабул қилинган ҳукумат қарори ва Ҳайдар Алиев номидаги халқаро аэропорт очилгандан сўнг, бир йилда ҳаво орқали ташилган йўловчилар сони 23 фоиз ўсди. Бу ишга янги таъсис этилган “Buta Airways” лоукостер авиакомпанияси ҳам бир йилда 253,000 йўловчи ташиб, етарлича улуш қўшди (бу умумий йўловчиларнинг 12 фоизи демакдир).\nОсиёнинг тўртинчи иқтисодиёти ҳисобланмиш Жанубий Кореянинг авиация соҳаси либераллашуви қандай натижалар берди? Шахсий тажрибадан келиб чиққан ҳолда рақамларга мурожаат қиламиз:\nКореядаги миллий ва хусусий авиакомпаниялар сони: 12 та;\nКореяда фаолият олиб бораётган чет эл авиакомпаниялари сони: 56 та;\nҳаво транспорти орқали йиллик ташилган йўловчилар сони: 28 миллион +;\nЯИМ: 1,5 триллион АҚШ доллари;\nаҳоли сони: 51,4 миллион.\nЖанубий Кореяда авиация соҳасининг либераллашув даражаси Шарқий Осиёда Япония ва Хитойга қараганда юқорироқ ўринда туради. Миллий авиацияга 1969 йилда илк хусусий авиакомпания – “Korean Air”га асос солиниши билан тамал тоши қўйилди. Деярли 20 йил давомида монополист бўлган Корея авиацияси 1988 йилги Сеул Олимпиадасидан сўнг кескин либераллашиб кетди. Ўша йили иккинчи хусусий авиакомпания − “Asiana”га асос солинди ва ички бозордаги рақобат хизмат сифатининг яхшиланиши ва Корея иқтисодиёти кескин ўсишига замин яратди. 2009 йилда эса Кореянинг “Jeju Air” биринчи хусусий кам бюджетли авиакомпанияси ишга тушди. Шундан сўнг янгидан-янги бюджетли авиакомпаниялар ташкил этила бошлади ва ҳозирги кунга келиб, жами 12 та маҳаллий авиакомпания фаолият юритмоқда.\nКорея авиациясининг кескин либераллашуви истеъмолчилар учун авиачипталар нархи арзон бўлиши, уларга юксак ва инновацион хизмат кўрсатиш пойдеворини яратди. Ўтган 9 йил давомида Кореядан чет элга саёҳатга чиқувчилар сони изчил равишда ўсиб борди. 2018 йилда 28 миллион 700 минг кореялик чет мамлакатларга саёҳат қилди. 2019 йилга келиб, ушбу кўрсаткич 30 миллиондан ошиши тахмин қилинмоқда. Айни ҳол Корея аҳолисининг деярли 60 фоизи ҳар йили камида бир марта парвоз қилиш имконига эга эканини кўрсатади.\n2018 йилда “Jeju Air” авиакомпанияси 11 миллион кишини манзилларига элтиб қўйди. Бу “Ўзбекистон ҳаво йўллари” миллий авиакомпаниясининг 2018 йилдаги кўрсаткичидан (3 миллион йўловчи) деярли 4 баровар юқори. Ўша йили Кореяни 8 миллион чет эллик сайёҳ зиёрат қилди ва мамлакат туризм соҳасининг йиллик пул айланмаси 25 миллиард долларга етди. Бугунги кунда туризм соҳасида 260,000 киши хизмат қилади. Албатта, бундай кўрсаткичларга Корея авиациясининг либераллаштирилиши, кам бюджетли авиакомпаниялар ташкил қилиш, 30 йил олдин монополиядан воз кечиш, бошқа мамлакатлар билан фаол стратегик ҳамкорлик ўрнатиш орқали эришилди.\nБизни ушбу мақолани ёзишга апрель ойида Олма-Ота – Тошкент трассасида автобус ағдарилиб кетиб, 11 киши ҳаётдан кўз юмгани (ва яна 32 киши турли жароҳатлар билан шифохонага ётқизилгани) ундади. Ўтган йили ҳам худди шундай фожиа содир бўлган эди. Бундай фожиаларга, энг аввало, ҳаво транспорти нархининг ўта қимматлиги ва носоз эса-да, автобусларда манзилга етиб олишнинг ҳамёнбоплиги сабаб бўлмоқда. Ўзбекистон фуқароларининг, айниқса, Қозоғистон ва Россияда авто- ёки авиаҳалокатга учраши оддий ҳолга айланаётгани жуда ачинарли.\nШу сабабли мақолани ёзишдан яна бир мақсад “Ўзбекистон ҳаво йўллари” миллий авиакомпаниясини бўлар-бўлмасга танқид қилиш эмас, балки масалага конструктив ёндашиб, унинг ҳозирги ҳолатини кўрсатиб, ушбу муаммоларга тажрибамиздан келиб чиққан ҳолда ечим таклиф қилишдир. Фикримизча, мамлакатда биринчи миллий бюджетли – лоукостер авиакомпанияни очиш вақти аллақачон етган.\nМен, мақола муаллифларидан бири Зоҳид Мамаджанов, ҳозирги кунгача “Jeju Air”нинг маркетинг бўлимида ишлаб келяпман. Фаолиятим давомида ҳис қилган нарсам шу бўлдики, Кореяда авиация соҳасидаги рақобат ўта кучли ва шафқатсиз. Ҳар бир кунимиз рақобатчи авиакомпанияларга етакчиликни бой бериб қўймаслик учун маркетинг бўйича янгича стратегия ва изланишлар устида иш олиб бориш билан ўтади. Ҳар бир маркетинг ҳодимидан янги мижозларни жалб қилиш учун турли хил янгиликлар киритиш ва маркетингга оид янгича ёндашув талаб қилинади. Натижа эса аён: Корея бозоридаги кучли рақобат истеъмолчиларга ҳамёнбоп нархларда юқори хизмат кўрсатиш ва иқтисодиётнинг ўсишига замин яратмоқда.


Хитойга чегарадош бўлган Марказий Осиё давлатлари "ўткир респиратор синдроми"нинг тарқалиши олидини олиш учун превентив чоралар кўрмоқда.\nҚирғизистон соғлиқни сақлаш вазири Гулжигит Алиевнинг маълум қилишича Хитой-Қирғиз чегарасида тиббий назорат шахобчалари ташкиллаштирилган. Унинг тожикистонлик ҳамкасби Зиёвиддин Авгановга кўра, Душанбе расмийлари тожикистонликларнинг Хитойга боришларига қарши эмас. Бироқ, дейди Тожикистон соғлиқни сақлаш расмийси улар Хитойдан қайтаётганларида махсус тиббий кўрикдан ўтишлари шарт. "Ўткир респиратор синдромига" қарши чоралар Ўзбекистонда ҳам кўрилмоқда. Марказий Осиёнинг ҳар учала давлатда ҳам ҳали номаълум вирус билан боғлиқ холат қайд этилмаганэ.


Қўбиз яралишига ғайбдан келган ишора асос бўлганми? » Ўзбекистон янгиликлари – Zamin.uz\n15 март 2019, 14:16\nҚўбиз қорақалпоқ халқининг энг қадимий, шу билан бирга, энг севимли миллий чолғу асбобидир. Унинг садосини мунгли, деганлар адашади, аксинча, ноласида ўзгача сеҳр, жозиба бор. Шундан бўлса керак, қўбизнинг майин оҳанглари жон қулоғингизга сингиб, хаёлларингизни чексиз кенгликлар, ўркач-ўркач барханлару, шовуллаб турган денгиз тўлқинлари томон олиб кетади.\nМанбаларда келтиришича, қўбиз Сопбасли Сипира жиров томонидан яратилган. Бунга ғайбдан келган ишора асос бўлган.\nРивоятларга қараганда, жиров чорвадор кўчманчи халқнинг руҳиятига мос, уларнинг дарду ташвишлари, қувонч-шодликларини бера оладиган чолғу асбоби яратиш устида кўп изланади. Ҳар хил асбоблар ясаб кўради. Аммо ўзи кутган оҳанг сираям чиқавермайди. Кўнгли тўлмайди.\nҚўли ишга бормай юрган кунларнинг бирида жиров туш кўради. Тушида бир суҳбатга гувоҳ бўлиб қолади. Улар айтаётганмиш, жиров билмайдики, тўқайда тўнғиз қашиниб турган дарахт бор. Қўбизни шу ёғочидан ясаб, торларини отнинг думидан тортса, унинг товуши эшитган одамни мафтун қилиб қўяди.\nСопбасли Сипира жиров уйғониб кетиб, тўқайга кирса, иккита тўнғиз жийда дарахтига қашиниб турганмиш. У дарҳол шу дарахт ёғочидан тушида аён бўлган шаклни ясаб, от думидан тор тортади. Чалиб кўрсаки, ўзи излаган, кутган оҳанг...\n- Бу бир ривоят, қанчалик ҳақиқатга яқин билмадиму, аммо ҳозир ҳам қўбиз фақат жийда дарахтидан ясалиб, от думи ва ёли тор сифатида фойдаланилади, - дейди чимбойлик тажрибали ҳунарманд Азат Пирниязов. - Усталар қўбиз ясашга устозининг оқ фотиҳасини олгандан сўнггина қўл урушидаям, унинг оддий мусиқа асбоби эмаслигини англатади. Масалан, мен бу бахтга ўн олти йиллик изланишларим туфайли эришганман.\nТуризмни ривожлантириш давлат қўмитаси томонидан ташкил этилган инфо-тур доирасида Чимбой туманида бўлиб, ҳунармандлар фаолияти билан яқиндан танишдик.\nЯнгиликлар » Маданият » Қўбиз яралишига ғайбдан келган ишора асос бўлганми?\n22:10 Мўйноқда “NavrUZ” этнофестивали ўтказилади\n19:48 Андижонлик ҳунарманд учта янги мусиқий асбобни яратди\n07:30 Фарғонада қалбаки авиачипталар ясаб сотиш билан шуғулланиб келган фирибгар қўлга олинди\n19:16 Авиация инженери ўғли учун ясаб берган аэропорт модели интернетда эътироф этилмоқда\n22:36 Қозоғистон бокси суперюлдузи ислом динини қабул қилди


Электрон имзони қандай олса бўлади?\nДХА ахборот хизмати маълум қилишича, ҳукумат қарори билан тасдиқланган Маъмурий регламентга кўра ЭРИни Давлат хизматлари марказлари (ўзи келган ҳолда), my.gov.uz портали ҳамда e-imzo.uz расмий веб-сайти орқали олиш мумкин\nСариосиё тоғларида баҳор нафаси кезиб юрибди\nСурхондарёнинг айрим ҳудудларида кўклам нафаси кезиб юрибди. Сариосиё туман ҳокимлигининг ахборот хизматининг маълум қилишича, суратлар туманнинг Нилу қишлоғида 4 февраль куни фотокамера объективига муҳрланган.\nТошкентда «Истиқлол» мажмуаси учун "ЦУМ" қаршисидаги ҳудуд танлангани танқидларга сабаб бўлди. Ҳокимлик қўшимча изоҳ берди\nТошкент шаҳар ҳокимлиги мамлакатимиз мустақиллигининг 30 йиллигига бағишлаб барпо этиладиган «Истиқлол» мажмуаси бўйича танлов эълон қилган эди. Мажмуани барпо этиш жойи сифатида Шароф Рашидов, Ислом Каримов ва Афросиёб кўчалари оралиғида, Марказий универмаг (СУМ) қаршисидаги ҳудуд танлангани қизғин мунозараларга сабаб бўлди....\nКун фотоси: Ҳокимга "дарди"ни айтаётган онахон ва ниқобсиз одамлар...\nҒузор туман "Гулистон" маҳалласидаги 2-сонли умумий ўрта таълим мактабида “Икки авлод учрашуви” мавзусида давра суҳбати бўлиб ўтди. Бу ҳақда туман ҳокимлиги Ахборот хизмати хабар берди\nВодород саноати – келажак энергияси\nАксарият мутахассис ва олимларнинг қайд этишича, водород саноати келажакдаги глобаллашган иқтисодиётнинг асосини ташкил этиши кутилмоқда. Бунда водород ҳозирги кўмир, нефть ва табиий газнинг ўрнини эгаллайди. Турли прогнозларга кўра, мазкур ҳолат 2040 йилга келиб шакллана бошлайди.\nФарғонада ЙПХ ходими қоидани бузди\nИжтимоий тармоқда «Фарғонада ЙПХ ходими қоидани бузди» сарлавҳаси остида тарқалган фото сурат юзасидан маълумот берилди.\nЗойир Мирзаев тоғли қишлоқда тунаб қолди (фото)\nҚашқадарё вилояти ҳокими Зойир Мирзаев айни қирчиллама қиш ҳукм сураётган пайтда Қамаши туманидаги тоғли қишлоқлардаги аҳолининг яшаш шароитларини ўрганиш, қор қалин ёққан, қиш забтига олган кезларда қандай қийинчиликларни бошидан кечираётганини ўз кўзи билан кўриш мақсадида туманнинг энг олис Майданак тоғли...\nПрезидент Шавкат Мирзиёев Бухоро вилоятига икки кунлик сафарини якунлаб, Тошкентга қайтиб келди. Бу ҳақда Президент Матбуот хизмати хабар берди.\nОҳангаронда йилига 70 млн. дона ғишт ишлаб чиқариш қувватига эга завод қурилмоқда\nКорхона ишга тушгач, 80 ортиқ янги иш ўрни яратилади.\n2050 йилда Ердаги ҳарорат кескин даражада кўтарилади. Бу эса...\nАҚШнинг Шимолий Аризона университети, Вудвелл иқлимни тадқиқ қилиш маркази, Янги Зеландиянинг Вайкато университети олимлари шу бўйича изланишлар олиб боришди. Қайд этилишича, ўттиз йиллардан кейин сайёрамиздаги ҳарорат шу даражага етадики, оқибатда ўсимликлар фотосинтез қобилиятини йўқотишни бошлайди. Ваҳолонки, ушбу кимёвий жараён бутун...\nShowing 161-179 of 5,228 items.


арзон смартфон | Mobinfo.uz\nАрхив метки: арзон смартфон\nMotorola ширкати смартфонлари орасида нархи 132 долларлик смартфон пайдо бўлди. Moto E7 деб номланган қурилмага 6.5″ HD+ дисплей (20:9), MediaTek Helio G25 процессори, 2 ГБ оператив хотира ва 32 ГБ\nЗапись опубликована 26.11.2020 автором admin в рубрике Новости с метками Motorola, Samsungнинг энг арзон смартфони, арзон смартфон.\nТана ҳароратини масофадан ўлчаш функциясига эга арзон смартфон тақдим этилди\nUmidigi компанияси Umidigi A7S смартфонини расман тақдим этди. Қурилма контактсиз инфрақизил термометр билан жиҳозланган дунёдаги илн смартфон бўлди. Ҳароратни ўлчаш датчиги орқа асосий камера блокида жойлашган бўлиб, корпуснинг чап томонидаги\nЗапись опубликована 07.09.2020 автором admin в рубрике Новости с метками Umidigi A7S, арзон смартфон, Малика, термометрли телефон.\nOukitel ширкати Oukitel C19 смартфонининг сотувга чиққанини маълум қилди. Бошида 80 долларга баҳоланган қурилма, ҳозирда Android 10 Go дасутри доирасида 60 доллардан сотилмоқда. Арзон бўлишига қарамасдан, Oukitel C19 замонавий етлефонларда мавжуд


Қирғизистон ўзбеклари – МУНОСАБАТ\nCategory Archives: Қирғизистон ўзбеклари\nБобур ижодида ҳаммом тимсоли\nPosted on juni 6, 2014 by admin under Қирғизистон ўзбеклари\nЎзР ФА Тил ва адабиёт\n“Буюк ёзувчи ва шоирлар ҳаётида ижодий эркинлик ҳамиша муҳим аҳамият касб этган. Даҳо санъаткорлар, энг аввало, ана шу эркинликнинг куч-қуввати ва фалсафасига таянади. Шу боис ҳам ҳақиқий санъаткорнинг ҳаёт тарзи, руҳоний ғоявий олами бошқаларникига ўхшамайди”1.\nЎш шаҳрининг ғарби жанубидаги Сулаймон тоғи (Барокўҳ) этакларини археологик қазиш асносида кўҳна ҳаммомнинг харобаси устидан чиқиб қолинди. Бу ердан сопол қувурлар топилди. Ҳаммомнинг оташхонаси, турли мақсадларда фойдаланилган катта-кичик хоналарнинг ўринлари аниқланди. Шуниси диққатга лойиқки, бу ердан сал нарида Фарғона вилоятининг ҳокими темурийзода Заҳириддин Муҳаммад Бобур замонасида масжиди жавзо бўлган (у ҳақда “Бобурнома”да қайд этилган)2. Бундан маълум бўладики, ўтмишда оммавий ҳаммомлар кўп холларда масжидлар билан ёнма-ён қурилган. Оқилона меъморий тартиб қўлланган. Зеро, масжидга покдамон ҳолда кирилади. Ота-буваларимиз авввал покланганлар, сўнгра муқаддас даргоҳга қадам қўйганлар. Continue reading →\nДаврон Ҳотам: Март\nPosted on april 1, 2014 by admin under Қирғизистон ўзбеклари\nУ қишни яхши кўради. Қиш қанчалик узоқ ва совуқ келса, унга шунча яхши. Аслида у қишни эмас, қалингина, мўйнали тўнини севади. Шунинг учун у қишни яхши кўради…\nБир вақтлар эгнига илган тўни билан кўчага чиқаркан, ўзини анча хавфсиз ва муҳимроқ ҳис этади. Кимгадир дўқ ураркан, тўн унинг ички увадаларини яширади. Бироқ, бугун ойнадан тушаётган нурлар кайфини тирриқ қилди. Боши айланиб, кўз олди қоронғулашди. Ўрнидан туриб шахт билан тўнини эгнига илди. Ниманидир ўйлади-да, одатга хилоф тарзда яна жойига қайта ётди.\nШифтга тикилиб ётаркан, соат миллари уни ташқарига ЧИҚишга ундарди…. Ташқарида баҳор дараклари кўрина бошлаган. Бир кун аввал бу кўчалардан ўтаётган бир икки одамни ҳисобга олмаса, деярли ҳеч ким кўринмасди. Continue reading →\nҚадринг неча пул сўқир дунё?!\nPosted on juni 10, 2013 by admin under Қирғизистон ўзбеклари\nБарно ИСОҚОВА – 1974 йили Ўш шаҳрида туғилган. Ўрта мактабни тамомлагач, 1997 – 2002 йиллари Ўш Давлат университетининг ўзбек тили ва адабиёти факультетида ўқиган.\nЖурналист сифатида бир қатор маҳаллий газеталарда фаолият олиб борган. Ўш қирғини кунлари воқеалар жойидан репортажлар тайёрлаган. Сўнгра кўплар қатори мамлакатдан чиқиб кетишга мажбур бўлган.\nЎзим касбимга кўра журналист бўлганим учун, аввало Қирғизистондаги ўзбекзабон матбуотига доир вазиятга тўхталаман. Ўш воқеаларининг яна бир аянчли оқибатларидан бири бу ўзбек тилидаги матбуот воситаларининг мутлақо яксон этилгани бўлди. Минтақада дастлабки хусусий телеканаллар сифатида фаолият бошлаб, тез орада бутун Фарғона водийсида оммалашган ЎшТВ ва МезонТВ каби студиялар, ўшлик ўзбек журналистларининг муқаддас даргоҳига айланган қатор газета ва журналларимиз талон-тарож қилиниб, мутлақо яксон этилди. Continue reading →\nPosted on mars 15, 2013 by admin under Муҳожиротдаги ижодкорлар, Қирғизистон ўзбеклари\nОрадан кўп вақт ўтмай ушбу нуфузли Қўмита Қирғизистон ҳукуматига ирқий камситишлар борасидаги уч қисм, 31 банддан иборат ўз тавсия ва талаблари ёзилган ҳужжатни тақдим этди. Тавсияларда Ботировнинг Қўмита экспертларига топширган Қирғизистондаги ўзбеклар муаммолари акс этган муҳим масалалар ҳам ўз ифодасини топган эди. Continue reading →\nPosted on mars 12, 2013 by admin under Қирғизистон ўзбеклари\nШу йилнинг 18 ва 19 феврал кунлари Женевадаги БМТнинг Ирқий камситишлар бўйича Қўмитасининг навбатдаги 82 сессияси очилган эди.\nСессияда Алжир, Россия Федерацияси, Словакия, Маврикия, Янги Зеландия, Доминикан Республикаси қаторида Қирғизистоннинг ҳам ушбу конвенсия бўйича ўз зиммасига олган мажбуриятларини бажарилишига оид ҳисоботи тингланди.\nТингловда иштирок этган Қирғизистон ҳайъати вакилларининг маърузалари ва уларга муносабатлар ўз вақтида “Фарғона .ру” халқаро ахборот хизмати томонидан батафсил ёритилган. (Қаранг:http://www.fergananews.com). Шунингдек, интернетдаги Youtybe.com саҳифасида ҳам йиғилиш ҳақидаги видео тасвирларни кўриш мумкин. (Қаранг:http://www.youtube.com SaveFrom.net , http://www.youtube.com SaveFrom.net)\n19 февралдаги йиғилишда, айни пайтда Швецияда яшаётган таниқли сиёсатчи ва тадбиркор, мамлакат парламентининг собиқ депутати, Қирғизистон жанубида бўлиб ўтган қонли воқеалар ташкилотчиси сифатида сиртдан умрбод қамоқ жазосига ҳукм қилинган Қодиржон Ботиров ҳам иштирок этганди. (Қодиржон Ботировнинг тинглов ҳақидаги фикрлари билан қуйидаги йўлланма орқали танишиш мумкин:http://www.ozodlik.org)\n(Эслатиб ўтамиз: БМТнинг ушбу нуфузли Қўмитасида тўрт йил муддатга сайланган 18 мустақил эксперт иш олиб боради.\nАйни пайтда Қўмитага юридик фанлари доктори, давлат ва ҳуқуқ Институти профессори Алексей Автономов раҳбарлик қилмоқда.)


Бош сахифа > 2022 > May\nСўхликлар мададдан миннатдор\n30.05.2022. Бу йилги баҳор анча серёғин келди. Мамлакатимизнинг айрим ҳудудларида сел келиш ҳолатлари кузатилди. Бу табиий офатдан Сўх туманининг Малбут ва Тул қиш лоқларида яшовчи аҳоли ҳам жабр ...\nАвиация ходимлари касаба уюшмаси Пленуми бўлиб ўтди\n27.05.2022. Ўзбекистон Авиация ходимлари касаба уюшмаси Республика кенгашининг навбатдан ташқари Пленуми бўлиб ўтди. Унда Ўзбекистон касаба уюшмалари Федерацияси раисининг ўринбосари Б. ...\n“Янги Ўзбекистонни ўзимиз, ўз қўлларимиз билан бунёд этамиз!” шиори остида ўтказилган эсселар танловининг Республика босқичи ғолиблари муносиб тақдирланди\n27.05.2022. Ўзбекистон касаба уюшмалари Федерациясида “Янги Ўзбекистонни ўзимиз, ўз қўлларимиз билан бунёд этамиз!” шиори остида ўтказилган Республика эсселар танлови ғолибларини тантанали тақдирлаш ...\nЁшлар билан ишлаш комиссиялари раислари малака оширдилар\n27.05.2022. Кимё ва фармацевтика саноати ходимлари касаба уюшмаси Республика кенгаши тизимидаги касаба уюшма ташкилотлари ёшлар билан ишлаш комиссиялари раисларининг малакасини ошириш бўйича ...\nЎзбекистон касаба уюшмалари ностандарт банд бўлган меҳнаткашлар ҳуқуқларини ҳимоялаш ва уларни ўз сафларига жалб этиш, бу орқали улар ижтимоий ҳимоясини таъминлаш йўлида\n25.05.2022. Ўзбекистон касаба уюшмалари Федерацияси томонидан Халқаро меҳнат ташкилоти (ХМТ) билан ҳамкорликда «Прогнозлаш ностандарт банд бўлган ходимлар фаолиятини самарали стратегик режалаштириш ...\nГалдаги вазифа – мавсумни юқори савияда ўтказиш\n24.05.2022. Ўзбекистон касаба уюшмалари Федерациясининг Қорақалпоғистон Кенгаши томонидан Мўйноқ туманидаги «Оқ кема» болалар соғломлаштириш оромгоҳида «2022-йилнинг ёзги соғломлаштириш мавсумига ...\n“Янги Ўзбекистонни ўзимиз, ўз қўлларимиз билан бунёд этамиз” шиори остидаги Республика эсселар танлови иштирокчилари Олий Мажлис Қонунчилик палатасида бўлдилар\n24.05.2022. Ўзбекистон касаба уюшмалари Федерацияси томонидан Олий ва ўрта махсус таълим вазирлиги, Республика маънавият ва маърифат маркази, Ўзбекистон Журналистлар ижодий уюшмаси, Ўзбекистон Миллий ...\n“Спорт – мустаҳкам оиламиз пойдевори”\n24.05.2022. Ўзбекистон энергетика, нефт-газ ва геология ходимлари касаба уюшмаси Республика кенгашининг 2022 йилда ёшларга оид сиёсатини амалга ошириш юзасидан чора-тадбирлар дастурига мувофиқ жорий ...


Тақдимот якунида сюрприз: «Ла-Ла Лэнд» бир неча сонияга энг яхши фильм бўла олди (Видео)\n10:30 / 27.02.2017\n«Энг яхши фильм» йўналишида «Оскар»ни «Ой шуъласи» фильми қўлга киритди.\nҲолбуки бу номинацияга фақат битта номзод асосий даъвогар сифатида қаралаётганди.\nМаросим якунида академиклар «Ла-Ла Ленд»ни «Энг яхши фильм» деб эълон қилиб юборишди, аммо кўп ўтмасдан бу «ҳазил» экани айтилди ва «Ой шулъаси»га мукофот топширилди.\n«Ой шулъаси» ва «Ла-Ла Лэнд»дан ташқари, «Энг яхши фильм» йўналишида «Оскар»га «Ташриф» (Arrival), «Тўсиқлар» (Fences), «Виждон нуқтаи назаридан» (Hacksaw Ridge), «Исталган йўл билан» (Hell or High Water), «Шер» (Lion), «Денгиз бўйидаги Манчестер» (Manchester by the Sea) ва «Яширин шакллар» (Hidden Figures) каби фильмлар даъвогар бўлганди.\nҚайд этиш керакки, киноакадемия твиттерида ҳам «Ла-Ла Ленд» фильми мукофотга сазовор кўрилгани ҳақида твит ёзилганди.\nБир қатор сайтлар ҳам бу «ҳазил» туфайли хато хабар тарқатишди.\n14та йўналиш бўйича мукофотга даъвогарлик қилган «Ла-Ла Ленд» якунда 6та мукофотга эга чиқди. Хусусан, Дэмьен Шазелла энг яхши режиссёр, Эмма Стоун энг яхши актриса ва «City of Stars» энг яхши қўшиқ сифатида эътироф этилди.


Телевидение раисининг истеъфоси талаб қилинди\n24 феврал 2021, Тошкент вақти: 22:36\nТўлқин 27 январь куни инсон ҳуқуқлари ҳимоячилари ва бир гуруҳ фуқаролар Ўзбекистон телерадиокомпанияси биносини пикет қилди.\nУлар бундан бир кун аввал Бош прокуратура биноси олдида ҳам норозилик акцияси ўтказган эди.\nПикетчилар, асосан, телевидение фаолиятидан норозилик изҳор этди. Акция иштирокчиси, қашқадарёлик инсон ҳуқуқлари ҳимоячиси Ёдгор Турлибеков “Озодлик” мухбири билан суҳбатда вилоят аҳлининг кўпчилигини ТВ фаолияти қониқтирмаслигини маълум қилди. Унинг айтишича, Ўзбекистон телевидениеси мавжуд муаммоларни ошкора ёритмаслик орқали мамлакатда барча соҳаларда давом этаётган инқирозга ўз ҳиссасини қўшиб келмоқда.\nТелевидение жамиятда рўй бераётган воқеа-ҳодисаларни ошкора кўрсатиш ўрнига бўяб-бежалган, ёлғон кўрсатувлар тайёрлаш билан машғул.\nЧироқчилик Нурали Кўлобов ўзининг икки йил аввал автоҳалокат оқибатида тан жароҳати олгани, бироқ коррупциялашган ички ишлар, суд-прокуратура тизимларидаги қонунбузарликлар боис ҳуқуқи поймол этилаётганини билдирди. У бу ҳақда телевидениега ҳам мурожаат қилган. Аммо, ўзининг айтишича, ТВ журналисти муаммони ёритиш ўрнига икки йил давомида арзгўйни алдаб юрган.\nПикет иштирокчиси, инсон ҳуқуқлари ҳимоячиси Елена Урлаева телерадиокомпания раиси Абусаид Кўчимовнинг истеъфосини талаб қилаётганини билдирди.\n“Чунки, деди у, телевидение фақат Президентга мадҳия ўқиладиган минбарга айланиб қолган. Бошдан-охир ёлғон. Одамларни вазиятнинг яхшиланишига умидлантириш воситасига айланган телевидение ҳақиқий аҳвол ҳақида лом-мим демайди. Нархларнинг, коммунал хизмат тўловларининг ошиши, уй-жой тўловларини тўлай олмаётган фуқароларнинг бошпанаси тортиб олинаётгани ва бошқа муаммолар ҳақида ТВ жим турибди”.\n- Мен сўз ва мутбуот эркинлигини, Ўзбекистон Президенти ва ҳукуматининг истеъфога чиқишини талаб қиламан,- деди инсон ҳуқуқлари ҳимоячиси Абдужалил Бойматов. - Чунки амалдаги ҳукумат сақланиб турса ҳеч қандай ислоҳотлар амалга оширилмайди.\nПикет иштирокчиларининг талаблари Ички ишлар вазирлиги ва Миллий хавфсизлик хизмати ходимлари томонидан ёзиб олинди. Телевидение раҳбарияти эса уларнинг талабларига муносабат билдирмади.


аҳоли турмуш даражасини юксалтиришнинг муҳим шартидир\nМамлакатимизда инсон манфаатларини ҳимоя қилиш, турмуш даражасини юксалтиришда изчиллик билан амалга ошириб келинаётган кучли ижтимоий сиёсат муҳим аҳамият касб этмоқда. Ҳар йили кўплаб янги иш ўринлари ташкил этилаётгани, иш ҳақи, пенсия, нафақа ва стипендиялар миқдори муттасил ошириб борилаётгани аҳоли даромадини кўпайтириш, халқимизга муносиб турмуш шароити яратишда муҳим омил бўлмоқда.\nХўш, аҳолининг ижтимоий қўллаб-қувватлашга эҳтиёжманд қатлами манфаатини ҳимоя қилишни ўз зиммасига олган ЎзХДП ташкилотлари, халқ депутатлари маҳаллий Кенгашларидаги депутатлик гуруҳлари бу борада қандай ташаббусларни илгари сурмоқда? Ижтимоий ҳимояга эҳтиёжманд кишилар, ногирон ва пенсионерлар манфаатини таъминлаш, уларнинг турмуш фаровонлигини оширишда бугун партия ташкилотларидан нималар талаб этилаяпти?\nЎзбекистон Халқ демократик партиясининг Андижон вилоят Бўз туман кенгаши раиси Матлуба Тўйчиева билан суҳбатимиз шу ҳақда бўлди.\n— Маълумки, ЎзХДП Сайловолди дастурида аҳолининг ижтимоий муҳофазага эҳтиёжи бор қатлами манфаатларини ҳимоя қилиш билан боғлиқ қатор вазифалар белгиланган. Туман партия кенгашининг бу борадаги ишлари ҳақида тўхталсангиз.\n— Бозор иқтисодиётига босқичма-босқич ўтиш жараёнида кучли ижтимоий сиёсат юритиш мамлакатимизни тараққий эттиришнинг беш тамойилидан биридир. Шу сабабли ҳам мамлакатимизда иқтисодий, сиёсий, ҳуқуқий ислоҳотлар билан бирга, ижтимоий соҳани ривожлантириш, хусусан, аҳолининг манзилли ижтимоий ҳимоясини кучайтиришга жиддий эътибор қаратилаяпти. Ўзбекистон Халқ демократик партияси аҳолининг ижтимоий ҳимояси билан боғлиқ қатор долзарб ғояларни илгари сурар экан, албатта, уларнинг ҳаётимизда ўз ифодасини топишида қуйи партия ташкилотларининг ҳам муҳим ўрни бор. Бизнинг туман партия ташкилотимиз ҳамда халқ депутатлари туман Кенгашидаги партиямиз гуруҳи ҳам мазкур ғояларни амалга оширишда самарали иштирок этишга ҳаракат қилмоқда.\nТуманда 64 мингга яқин аҳоли истиқомат қилади. Уларнинг 33 мингдан ортиғи хотин-қизлардир. Аҳолининг ижтимоий ҳимоясини таъминлаш энг долзарб вазифаларимиздан саналади. Бунда биринчи навбатда қонун билан мустаҳкамланган ҳуқуқ ҳамда ваколатларга эга бўлган халқ депутатлари туман Кенгашидаги партия гуруҳимизнинг кучидан тўғри фойдаланишга ҳаракат қилаяпмиз. Ўтган йили «Кам таъминланган оилаларга ижтимоий нафақалар ва моддий ёрдам тайинлаш ва тўлаш тартиби тўғрисида»ги масала депутатларимиз томонидан назорат-таҳлил тартибида ўрганилди ва унинг натижалари халқ депутатлари туман Кенгаши сессияси муҳокамасига киритилди. Сессияда қабул қилинган қарор ижроси таъминланиши натижасида тумандаги 172 та кам даромадли оила қўшимча равишда қўллаб-қувватланди.\nИжтимоий ёрдамга эҳтиёжманд кишиларни аниқлашда Жамоатчилик қабулхоналари фаолиятига суянамиз. Электорат вакилларини ўйлантираётган масалалар бўйича мурожаатларни ўрганиш, уларга ечим топиш баробарида ижтимоий муҳофазасини таъминлашга ҳаракат қиламиз. Хусусан, ўтган йили Жамоатчилик қабулхонасига ижтимоий ҳимоя масалаларида тушган 28 та мурожаат давлат идоралари, ҳамкор ташкилотлар ва депутатлар ёрдамида ижобий ечим топди.\nЯқинда туман партия кенгаши ижроия қўмитаси мажлисида Жамоатчилик қабулхонаси фаолиятини янада кучайтириш масаласи муҳокама этилиб, маълум режа асосида маҳалла фуқаролар йиғинларида кўчма қабулларни мунтазам ташкил этишга қарор қилинди.\n— Ижтимоий ҳимоя бандлик билан чамбарчас боғлиқ. Туманда янги иш ўринлари ташкил этиш, аҳоли, айниқса, хотин-қизлар, касб-ҳунар коллежлари битирувчиларини иш билан таъминлашда партия кенгаши, халқ депутатлари туман Кенгашидаги депутатларнинг олиб бораётган ишлари ҳақида маълумот берсангиз.\n— Меҳнатга қобилиятли аҳоли иш билан тўлиқ таъминланиши уларни давлат томонидан қўшимча ижтимоий ҳимоялашга ҳожат қолдирмайди. Шу сабабли ҳам қўлидан бирор-бир иш келадиган ҳар бир одамнинг бандлигини таъминлашни энг муҳим вазифа, деб ҳисоблаймиз. Туман партия кенгаши ҳамда депутатлик гуруҳи ҳудудларнинг ижтимоий-иқтисодий ривожланиш хусусиятлари ва имкониятларини чуқур ўрганиб, шу асосда иш ўринлари ташкил этиш бўйича таклифларни илгари сурмоқда.\nЎтган йили туманда 3420 та янги иш ўрни яратилди. Бу партиямиз электорати вакиллари манфаатларини ҳимоя қилишда муҳим омил бўлди. Тумандаги касб-ҳунар коллежларини тамомлаган 1593 нафар йигит-қизнинг аксарияти ишга жойлашди.\nХотин-қизлар ҳамда коллеж битирувчиларини ишга жойлаштириш мақсадида туман Бандликка кўмаклашиш ва аҳолини ижтимоий муҳофаза қилиш маркази билан ҳамкорликда мунтазам бўш иш ўринлари ярмаркалари ўтказилмоқда. Биргина ўтган йилнинг декабрь ойида ўтказилган ярмаркада 184 нафар фуқаро ишга жойлашиш учун йўлланма олди.\nТуман Кенгашидаги ЎзХДП партия гуруҳи ташаббуси билан халқ депутатлари туман Кенгаши сессиясига янги иш ўринлари яратиш ҳисобига аҳоли бандлигини таъминлаш ҳақидаги масала киритилди. Сессия қарорига асосан мутасадди раҳбарларга янги иш ўринлари яратилишига йўл очиш мақсадида аниқ вазифалар юклатилди. Қарор ижроси назоратга олиниб, амалий натижаларга эришилмоқда.\n— Сиёсий партиянинг маҳаллий ташкилотлари самарали ишласа, унинг жамиятдаги таъсир кучи ошади. Бу йил туман партия кенгаши олдида турган вазифалар хусусида тўхталсангиз.\n— Жорий йилда партиямиз Ҳаракат дастурига асосан қатор йўналишларда фаолиятимизни кучайтиришни режалаштирганмиз. Соғлом бола йили мазмун-моҳиятидан келиб чиқиб, соғлом авлодни шакллантириш билан боғлиқ кўплаб масалаларни ўрганиб, маҳаллий Кенгаш сессияси муҳокамасига киритишни белгилаб олганмиз. Аҳолининг бандлик даражасини ошириш, айниқса, касб-ҳунар коллежлари битирувчилари учун янги иш жойлари ташкил этиш масалалари фаолиятимизнинг устувор йўналиши бўлиб қолаверади. Шу мақсадда мева-сабзавот, сут ва гўштни қайта ишлаш тармоқларини кенгайтириш, ишлаб чиқариш ва хизмат кўрсатиш соҳалари, касаначиликни ривожлантириш бўйича тегишли чора-тадбирлар белгиланган. Масалан, туманнинг инвестиция дастурига ўз таклифларимизни киритиб, юқори ҳақ тўланадиган қўшимча иш ўринлари яратишга алоҳида эътибор қаратамиз.\nБунинг учун депутатлик назоратини кучайтириш бўйича тизимли иш олиб боришимиз, меҳнат ва аҳолини ижтимоий муҳофаза қилиш идоралари, фуқаролик жамияти институтлари билан ижтимоий шериклик асосидаги ҳамкорликни изчил ривожлантиришимиз талаб этилади.


Агросектор 27 июл 2021 113\n2021 йилда 5 та фермер хўжаликлари томонидан Германия давлатидан 265 бош наслли қорамоллар келтирилиши режалаштирилган.\nПрезидентининг 2020 йил 29 январдаги “Чорвачилик тармоғини давлат томонидан қўллаб-қувватлашнинг қўшимча чора-тадбирлари тўғрисида”ги қарори асосида, кластер корхоналари ва наслчилик йўналишидаги фермер хўжаликларига четдан келтириладиган наслли қорамол, қўй ва эчкилар учун имтиёз берилиши қорамоллар наслини яхшилашга хизмат қилмоқда.\nМазкур қарор ижросини ўз вақтида ва сифатли таъминлаш мақсадида, “Ўзагроинспекция”нинг Нарпай тумани бўлими томонидан тизимли равишда назорат тадбирлари ўтказилмоқда.\nТадбирлари давомида, чорвачиликда наслчилик ишини такомиллаштириш, келтирилаётган чорва моллари ҳисоб-китобини юритиш, чорва моллари учун мустаҳкам озуқа базасини шакллантириш сингари муҳим масалаларга алоҳида эътибор қаратилмоқда.\nАйни кунларда туманда 41 та чорвачиликка ихтисослашган кластер корхоналари ва фермер хўжаликлари томонидан 2 минг 831 бош наслли қорамоллар парваришланмоқда. Қарори асосида яратиб берилган имтиёзлар боис 2021 йилда 5 та фермер хўжаликлари томонидан Германия давлатидан 265 бош наслли қорамоллар келтирилиши режалаштирилган.\nХусусан, “Агро голд спринг” наслчиликка ихтисослашган фермер хўжалигида 395 бош “Голштин” зотли қорамоллар парваришланмоқда. 192 бош юқори маҳсулдор соғин сигирлардан олинган сут маҳсулотлари мажмуа қошида қайта ишланиб, ички истеъмол бозорига йўналтирилмоқда. Наслчилик ишларини янада яхшилаш мақсадида жорий йилда 36 бош маҳсулдор, наслли қорамоллар тайёрланди, деб хабар беради Агроинспекциянинг Нарпай тумани бўлими катта инспектори Бобур Мардонов.


Мусо алайҳиссалом қиссаси | Ислом Нури\nМусо алайҳиссалом қиссаси\n4424 марта кўрилган\n1. Канъондан Мисрга\nЯъқуб алайҳис-салом ўз ўғиллари билан Канъондан Мисрга кўчди.\nЧунки, Мисрда унинг ўғли Юсуф алайҳис-салом ҳокимлик қиларди.\nУлар Канъонда қўй боқиб, эчки соғиб, жун сотиб тирикчилик қилишарди. Мисрда эса Юсуфнинг хизматкорлари ҳам турфа неъматлар ичида эди.\nЯъқуб алайҳис-салом ва унинг ўғиллари энди Канъонда қолиб нима қилишади?!\nЮсуф алайҳис-салом отаси ҳамда оғаларини Мисрга чорлаб элчи юборди. Чунки, унга отаси ва оғаларисиз таом татимасди.\nАхир шунча йил бегона юртда ҳамма қариндошларидан ажралиб ёлғиз юриш осонми?!\nОтаси, акалари ўзларининг Канъондаги тор ҳовлиларини тўлдириб ўтирган бир пайтда Юсуф алайҳис-салом муҳташам саройларда ҳувиллаб ўтирадими?!\nНиҳоят Яъқуб алайҳис-салом ўғилларини бошлаб Мисрга кириб келди. Отаси ва оғаларининг ташрифидан беҳад шод бўлган Юсуф уларни иззат-икром билан кутиб олди.\nМиср аҳли ўз хожасининг, эъзозли подшоҳининг оиласини қувонч билан қаршилади.\nШаҳар аҳли бу муборак оилага қаттиқ меҳр қўйдилар. Чунки улар қўли очиқ, саховатли Юсуфни жуда-жуда севар эдилар.\nКишилар Юсуфни ўзларига меҳрибон, ғамхўр оға сифатида кўрсалар, Яъқуб алайҳис-саломни муҳтарам ота ўрнида қабул қилган эдилар.\nКекса ёшли, нуроний Яъқуб алайҳис-саломга шаҳар аҳли худди ўз ўғилларидек бўлди.\nУлар Мисрни ватан тутиб шод-хуррам ҳаёт кечира бошлашди.\n2. Юсуф алайҳис-салом вафотидан сўнг\nОрадан бир мунча вақт ўтиб Яъқуб алайҳис-салом ҳаёт билан видолашди. Юсуф алайҳис-салом, умуман бутун Миср аҳли қаттиқ маҳзун бўлдилар....\nЯъқуб алайҳис-саломни дафн этган Миср аҳли худди оталаридан ажрагандек бўлиб қолдилар...\nВақт-соати етиб Юсуф алайҳис-салом ҳам бу дунёни тарк қилди.\nҲа, бу кун мисрликлар учун ҳақиқатан оғир бўлди.\nЮсуфга бутун мамлакат мотам тутди. Миср кўз ёшларга ғарқ бўлди...\nБошқа барча қайғу мусибатлар ҳозиргисининг олдида ҳеч нарса бўлмай қолди. Одамлар, гўё мусибатнинг аччиқ таъмини шу кунгача сира тотмагандек эдилар...\nЮсуфни дафн қилдилар. Ҳамма бир-бирига таъзия билдирар эди. Чунки, бу мусибат барчага баробар таъсир қилганди.\nЮсуф катталарга ака, кичикларга ота бўлиб қолганди.\nОдамлар Юсуф алайҳис-саломнинг қон-қариндошлари ҳузурига бориб таъзия билдирдилар:\n- Эй Улуғлар! Бугун сизларнинг қайғуларингиз бизникидан ҳасратлироқ эмас! Бугун биз меҳрибон оғамизни, ғамхўр хожамизни, одил подшоҳимизни тупроққа топшириб келдик.\n- У кичикларимизни катталар зўрлигидан, ожизларимизни кучлилар зулмидан ҳимоя қиларди.\nМазлумларга ёрдам берар, оч-наҳорларни тўйдирар, қўрққанларни қаноти остига олар эди.\nУ бизни ҳаққа бошлади. Аллоҳни танитди. Илгарилари биз Аллоҳни ҳам, охиратни ҳам билмас эдик.\nОчарчилик йилларида у бизни сақлаб қолди. Бошқа юртларда одамлар очликдан тиришиб жон бераётган бир пайтда бизлар тўқ бўлдик.\nБиз ўзимизнинг саховатли подшоҳимизни асло унутмаймиз. Сизларнинг унга қон-қариндош эканингиз ҳам ҳамиша ёдимизда туради.\nСизлар Мисрга келган кун Юсуф қанчалар қувонган эди-я!\nПодшоҳимиз қувонганини кўриб бизлар ҳам беҳад шод бўлган эдик.\nМана шу шаҳар сизларнинг ҳам шаҳрингиз! Ўртадаги муносабатларимиз худди илгаригидек давом этаверади!\n3. Бану Исроил Мисрда\nУзоқ йиллар мисрликлар ўз аҳдларида турдилар. Улар Канъондан келган улуғларнинг фазлини ҳамиша ёдда сақлар эдилар. Канъонлик улуғлар «Бану Исроил» – «Исроилнинг фарзандлари» дейиларди. Исроил Яъқуб алайҳиссаломнинг исмлари.\nЛекин, вақт ўтиши билан одамлар ҳам аста-секин ўзгарди. Хулқлар ёмонлашди, кишилар Аллоҳни, даъватни унутиб мол-дунёга берилиб кетдилар.\nЭнди одамлар Бану Исроилга ҳам бошқача кўз билан қарай бошлади.\nЧунки, Бану Исроил фақат насл-насаби эътибори билангина фарқланиб турарди. Бошқа ҳеч нарсада ўзгалардан фарқи қолмаганди.\nЭнди кишилар уларнинг бойларига ҳасад билан, фақирларига нафрат билан қарай бошлашди. Яъқуб авлоди Мисрда четдан келиб қолган бегоналардек кун кечирарди.\nМисрликлар: «Яъқуб авлодининг Мисрга нисбатан ҳеч қандай ҳаққи йўқ. Миср мисрликларники» деган эътиқодда эдилар.\nҲатто баъзилар Юсуфни ҳам назар-писанд қилмай қўйишганди:\n«Юсуф Канъондан келган бир бегона. Уни ҳоким сотиб олган. Аслида Канъонликнинг Миср устидан ҳукм юритишга сира ҳаққи йўқ..».\nЖуда кўпчилик мисрликлар Юсуфдан кўрган яхшиликларини унутдилар.\n4. Миср фиръавнлари\nМиср тахтига Бану Исроилни ҳаддан зиёд ёмон кўрувчи кимсалар келишди. Миср шоҳи ўта золим бир киши бўлиб, Бану Исроилнинг пайғамбарлар авлодидан эканини ҳамда уларнинг улуғ Миср шоҳи Юсуф алайҳис-саломга қондошлигини тан олмасди.\nҲатто Бану Исроилни одам ўрнида кўрмасди.\nФиръавн ўз қавми Қибтийлар билан Бану Исроил орасида катта фарқ кўрарди.\nУнингча, Қибтийлар – шоҳлар авлоди ва ҳукмронлик қилиш учун яратилганлар. Бану Исроил эса қуллар. Улар фақат хизматкор бўлмоқлари керак. Фиръавн Бану Исроилга ҳайвон сифатида қаради. Яъни, уларга фақат йиқилиб қолмасликлари учунгина озгина нарса берилар ва тинимсиз ишлатиларди.\nФиръавн ўзини ҳаммадан юқори қўядиган мутакаббир шоҳ эди.\nАллоҳ таолога иймон келтирмаган бу золим: «Мен сизларнинг энг Олий Парвардигорингизман» дерди. Ўзининг мол-давлати, қасрлари ва куч-қудрати билан мағрурланиб кетганди.\n«Миср мулки ва (оёқларим) тагидан оқувчи мана бу дарёлар меники эмасми?! Кўрмайсизларми?!»\nУ Бобил шоҳи Намрудга ўринбосар бўла оларди.\nАгар кимдир ундан ўзгани олий кўрадиган бўлса, дарғазаб бўларди. Фиръавн одамларни ўзига ибодат қилишга буюрарди. Халқ Фиръавн қаршисига тиз чўкиб, саждалар қиларди.\nЛекин Бану Исроил Аллоҳ ва Унинг расулларига мўмин бўлганликлари боис, Фиръавнга сажда қилишдан бош тортишди. Ғазабланган Фиръавн бор заҳрини Яқуб авлоди устига сочди.\n5. Гўдакларнинг сўйилиши\nБир қибтий фолбин Фиръавн хузурига келиб шундай деди:\n- «Бану Исроилда бир бола туғилади. Сенинг мулкинг уни қўлига ўтади».\nФиръавннинг ғазаби тутди. Жаллодларига буюрдики: Бану Исроилда туғилган ҳар бир ўғил қиличдан ўтказилсин! Фиръавн ўзини мутлақ шоҳ деб ҳисоблагани сабабли, хоҳлаган кишисини ўлдиришга ўзини ҳақли деб биларди.\nМисрли бир чўпон сурувидан хоҳлаган қўйини ушлаб сўйиши мумкин.\nФиръавн жаллодлари бутун Миср бўйлаб тарқалдилар. Улар қаерда бир чақалоқ дунёга келганидан ҳабар топсалар, гўдакни қўйдек бўғизлардилар.\nЎрмонда бўрилар эркин юрарди. Илон-чаёнларга ҳеч ким ҳеч нарса демасди. Лекин Фиръавн мамлакатида туғилган Бани Яъқуб ўғиллари – инсон болалари шафқатсиз қатл қилинарди. Минглаб ўғил чақалоқлар ота-оналарининг кўз олдида бўғизланди.\nБану Исроилда фарзанд туғилган уй мотам тутарди. Бу кун мана шу оила учун шод-хуррамлик эмас, маҳзунлик ва кўзёшлар куни бўларди. Бир куннинг ўзида юзлаб болалар қурбон қилинарди.\n«Дарҳақиқат Фиръавн (Муср) ерида туғёнга тушиб унинг аҳолисини бўлак-бўлак қилди. У улардан бир тоифани (яни Бану Исроилни) хорлаб, ўғилларини сўяр, аёлларини қолдирар эди. Албатта у бузғунчи кимсалардан бўлди».\n6. Мусонинг туғилиши\nАллоҳ таоло айнан Фиръавн қўрқаётган ҳодисанинг амалга ошишини ирода қилди. Келажакда Фиръавн мулкини қўлга киритиши ёзиб қўйилган гўдак дунёга келди.\nБану Исроилнинг Фиръавн зулмидан озод бўлишига, инсонларни Аллоҳ ибодатига қайтишига ва уларни зулматлардан нур томон одимлашига сабабчи бўладиган гўдак дунёга келди.\nФиръавн ва унинг жаллодлари қанчалик тиришмасинлар, Мусо ибн Имрон соғ-омон туғилганига уч ой ҳам тўлди.\nМусонинг онаси жажжи гўдагидан қаттиқ хавотирда эди. Чунки жаллодлар янги туғилган чақалоқларни тинимсиз ўлдириб турардилар. Улар ўнлаб гўдакларни оналари бағридан юлқиб олиб, қатл қилардилар. Чумолидек сезгир, лочиндек ўткиркўз жаллодлардан бечора она боласини қандай қилиб сақлаб қола олади? Шу ҳолатда Аллоҳ таоло Мусонинг онасига фарзандини сандиққа солиб, Нил дарёсига оқизишга илҳомлантирди.\nМеҳрибон, мушфиқ онаизор қайси юрак билан туққан боласини сандиққа солиб дарёга оқизиб юборади?!\nБолани сандиқда ким эмизади?!\nСандиқ ичида гўдак қандан нафас олади?!\nБуларнинг барчаси муниса она кўнглидан кечса-да, Аллоҳга таваккул қилиб, У берган илҳомга мувофиқ иш тутди.\nАслида уй ҳам сандиқдан ҳафсизроқ эмасди. Чунки гўдак овчилари ҳамма жойда изғиб юришарди. Бечора она Аллоҳ амрига бўйсуниб эмизикли боласини сандиққа солди ва уни Нилга қўйиб юборди. Албатта она учун бу осон эмасди. Лекин у парвардигорга таваккул қилиб, сабр қилди.\n«Биз Мусонинг онасига (Мусони туғиб, уни ҳам Фиръавн одамлари келиб ўлдиришларидан қўрқиб турган пайтда) ваҳий қилдикки: «Уни эмизавергин! Бас, қачон (Фиръавн одамлари ўғил кўрганинингни билишиб қолиб, уни ўлдириб кетишларидан) қўрқсанг, уни дарёга ташлагин ва қўрқмагин ҳам, қайғурмагин ҳам. Зеро биз уни сенга (яъни тирик ҳолда) қайтаргувчидирмиз ва уни пайғамбарлардан қилгувчидирмиз».\n8. Фиръавн қасрида\nНил дарёси соҳилларида Фиръавннинг кўп қасрлари бор эди.\nФиръавн соҳил бўйидаги қасрларида истироҳат қиларди. Кунлардан бир кун у аёли – миср маликаси билан оёқлари тагида шовиллаб оқаётган дарёга тикилиб ўтирарди. Баногоҳ тўлқинлар қучоғида аллаланиб келаётган сандиққа кўзи тушди.\n- Эй ҳожам, анави сандиқни кўраяпсизми?- деди Миср маликаси.\nФиръавн эътиборсиз жавоб берди:\n- Нилда сандиқ нима қилади? У бир ёғочдир-да.\n- Йўқ, аниқ сандиқ оқиб келаяпти дея эътироз билдирди малика.\nБу орада сандиқ улар олдига анча яқин келиб қолганди. Атрофдагилар ҳам – «Ҳа, ҳа сандиқ экан»,- деб қичқириб юборишди.\nШоҳ ҳизматкорларидан бирига сандиқни тутиб келишни буюрди. Сандиқ келтирилди. Уни очган кишилар ҳайратдан ёқа ушлаб қолишди. Сандиқ ичида дўндиқ бир гўдак жилмайиб ётарди.\nҲамма уни бир-бир қўлига олиб томоша қилиб чиқди.\nФиръавн ҳам ҳайрон эди. Ҳизматкорлардан бири «Бу бола Бану Исроилдан, шоҳ уни албатта қатл қилади» деди.\nЛекин Миср маликаси болани ёқтириб қолганди. У қўлидаги жажжи гўдакни бағрига босиб, ўпиб эркалар экан, эрига қараб шундай деди:\n- «(Бу бола) Мен учун ҳам, сиз учун ҳам, кўз қувончидир. Уни ўлдирманглар. Шоядки, унинг бизларга нафи тегса ёки уни бола қилиб олсак».\nШундай қилиб Мусо ибн Имрон Фиръавн қасрида яшай бошлади. Фиръавн жаллодлари шунча тиришсалар ҳам, бу болани топа олмаган эдилар. Ваҳоланки, улар лочиндек ўткир кўзлари ва чумолидек сезгир бурунлари билан ўлиб-тирилиб қидиришганди.\nАллоҳ таоло иродасига мувофиқ гўдаклар жаллоди Фиръавн келажакда унинг мол-мулкини тортиб оладиган гўдакни ўз уйида тарбия қила бошлади. Бечора Фиръавн...\nШундай қилиб, шоҳ ҳам, унинг вазири Ҳомон ҳам, бутун аскарлари ҳам қаттиқ янглишдилар.\n«Бас, уни Фиръавн хонадони (ўсиб-улғайгач) ўзларига душман ва ғам-ташвиш бўлиши учун тутиб олдилар. Албатта Фиръавн, Ҳомон ва уларнинг лашкарлари ҳато қилувчи бўлдилар».\n9. Болани ким эмизади\nЯнги топилган бола қасрнинг қувончига, маликанинг овунчоғига айланди. Қасрдаги ҳар бир киши болани суюб эркалатарди. Чунки малика бу болани қаттиқ яхши кўрарди. Шундан кейин Бану Исроиллик жажжи гўдакни сарой бекалари ва хизматкорлари қандай қилиб суймасинлар.\nМалика гўдакка эмизувчи чақиртирди. Болани эмизиш учун унга кўкрак тутганида гўдак йиғлаб эммади.\nМалика бошқа эмизувчи олиб келтирди. Гўдак ҳануз йиғлаб эммас эди.\nУчинчи, тўртинчи, бешинчи, янги, янги эмизувчилар олиб келишди. Лекин бола бирортасининг кўкрагини оғзига олмади.\nАжабо, гўдак нега эммаяпти?\nНима учун йиғлаяпти?\nМусони эмизгани келган аёллар маликани хурсанд қилиб, ундан ҳадялар, сарполар олиш ниятида гўдакни эмизишга роса уриндилар. Лекин Аллоҳ таоло Мусога уларнинг сутини ҳаром қилганди.\nГўдакнинг эммаётгани бутун қасрга овоза бўлди:\n- Ҳой эгачи, дарёдан топилган болани кўрдингизми?\n- Ҳа кўрдим, жуда ҳам дўндиқ бола экан. Лекин у бошқа болаларга ўхшамайди. Ҳеч қайси эмизувчини эммаётган эмиш.\n- Уни эмизамиз деб олсалар, чирқираб йиғлар эмиш. Бечора бола энди қандай яшайди. Очдан ўлиб қолмайдими?\nДарҳаққиқат Мусо бир неча кун ҳеч бир аёлни эммади.\n10. Она бағрида\nМусонинг бечора онаси қизига деди:\n- Қизим, бор, укангни қидир, шояд у тирик бўлса. Аллоҳ таоло уни сақлашни ва соғ-омон қайтаришни менга ваъда қилганди.\nМусонинг опаси укасини дараклаб кетди.\nАтрофдагилар шоҳ қасридаги чиройли гўдак ҳақида гаплашишарди.\nҚиз сарой аёлларини суҳбатларига қулоқ тутди:\n- Малика сўратган болага эмизувчи келдими?\n- Ҳа бекачим, лекин бола уни ҳам эммаётган эмиш.\n- Ё Аллоҳ! Бу бола нега ҳеч бир аёлни эммайди-я? Энди адашмасам шу малика чақиртирган олтинчи аёл эди-я?\n- Ҳа, айтишларича у жудаям покиза аёл экан. Ҳамма уни ўз боласига энага қиларкан.\nШунда Мусонинг опаси одоб билан суҳбатга қўшилди.\n- Мен шаҳардаги бир аёлни биламан. Гўдак албатта уни эмиши керак.\n- Йўқ, мен бунга ишонмайман,- деди сарой бекачи, - биз олтита аёлни олиб келдик, лекин бола биронтасини ҳам эммади.\nСаройда ҳизмат қиладиган аёллардан бири айтди:\n- Келинглар, еттинчисини ҳам синаб кўрайлик, биздан нима кетди?\nБу гап маликанинг қулоғига етди. У қизни чақириб деди:\n- «Бор ва ўзинг билан ўша аёлни олиб кел»!\nМусонинг онаси қасрга келди. Канизаклар Мусони келтиришди.\nБола аёлнинг қучоғига талпиниб уни эма бошлади.\nАхир нима учун ҳам уни эммасин?! Бу аёл унинг меҳрибон онаси-ку! Мусо уч кундан буён оч эди.\nБутун сарой аҳли ажабланди.\nФиръавн ичига шубҳа кирди:\n- Нега бола бу аёлни эмишга талпинди. Нима, у онасими?!\nМусонинг онаси жавоб берди:\n- Подшоҳим, мен ҳушбўй ҳидлик, ширин сутлик аёлман. Ҳеч қайси гўдак мендан ётсирамаган.\nФиръавн жим бўлди. Мусонинг онасига подшоликдан нафақа тайин қилинди. Мусонинг онаси фарзандини бағрига босиб уйига қайтди.\n«Шундай қилиб, биз (Мусонинг онаси) кўзлари шодланиши ва ғам чекмаслиги учун ҳамда Аллоҳнинг ваъдаси ҳақ эканини билиши учун уни онасига қайтардик. Лекин кўп (одамлар Аллоҳнинг ваъдаси ҳақ эканини) билмайдилар».\nМусо алайҳиссалом қиссаси (2) ›


Эронликлар президентлик сайловларида қатнашишни хоҳламаяпти - zarnews.uz\nЭронда янги президент сайланмоқда. Бу мамлакат ва Ғарб билан муносабатлар тарихида янги саҳифани очиши мумкинми?\nҲасан Руҳоний ҳукумат тепасида бўлганида Эрон АҚШ билан ядровий келишувдан чиқди ва мамлакатни иқтисодий инқироз ва пандемия сабабли юзага келган муаммолар қуршаб олди. Бу каби ҳукумат ҳаракатидан ҳафсаласи пир бўлган сайловчилар сайлов участкаларига боришга шошилмаяпти. Ҳукумат сайловчиларнинг рекорд даражада кам иштирок этишига тайёрланмоқда.\n"Эрон халқи – олдиндан айтиб бўлмайдиган одамлардир. Ишончим комилки, улар сўнгги дақиқаларда фикрини ўзгартиради ва сайловларда қатнашади, - дейди биолог ва тадқиқотчи Сайде Хай Али. - Диндор раҳбаримиз фармон чиқарганда, унинг барча издошлари ушбу фармонни бажариш жуда муҳим эканлигини билишади".\nАктивистка гапираётган диндор раҳбар - бу Оятуллоҳ Али Хоменеийдир. Мамлакатни амалда ўттиз йилдан ортиқ вақт давомида бошқариб келаётган Эрон олий раҳбарининг таъкидлашича, эронликлар овоз бериши шарт. Ва у Теҳронда сайлов участкаси очилишига келиб намуна кўрсатди, сайловни бошлаб берди.\n"Мамлакатнинг тақдири барча соҳаларда, жумладан, иқтисодиёт, маданият, хавфсизлик ва соғлиқни сақлаш, Эрон халқи, жума куни Аллоҳ номи билан амалга оширадиган ҳаракатингизга боғлиқ. Сизнинг ҳузурингиз ва овозингиз мамлакат тақдирини белгилайди", деди Оятуллоҳ.\nХомнейи бу йил 82 ёшга тўлди, шунинг учун унинг ўрнида ворис танлаш масаласи турибди. Бу президентлик пойгасининг асосий фаворити - қаттиққўл Эбраҳим Раиси бўлади деб тахмин қилинмоқда. Оятуллоҳ сингари у ҳам Машҳад шаҳридан. Бундан ташқари, Олий суд раиси – Раиси Ғарбга қарши чиқишлари ва норозилик намойишларида қатъиятлилиги билан танилган. 1988 йилда у бир неча минг сиёсий маҳбусни ўлимга маҳкум этган "ўлим комиссиялари" аъзоларидан бири эди.\nЭрон матбуоти бу сафар ҳам натижалар эълон қилингандан сўнг у мамлакатда юзага келиши мумкин бўлган норозиликларни енгишга қодир эканлигини таъкидламоқда.\nДастлаб бир неча юз киши номзод сифатида рўйхатдан ўтишга ҳаракат қилишди. Аммо Эрон Конституциясининг Васийлик Кенгаши бюллетенларда фақат тўрттасини қолдириб, барча мўътадил сиёсатчиларни четлаштирди. Шу сабабли, эронликлар сайловларни уйдирма деб сайлов участкалари ўрнига кўчаларга чиқишга тайёрланмоқда.\nТеглар: Эрон Президент сайлови\nПрезидент сайлови кампанияси бошланди\nМакрон партияси Франциядаги сайловларда ютқазди\nФранциядаги сайловларда 32 фоиз сайловчи қатнашди\nЭрон президентлик сайловларида Иброҳим Раиси ғолиб бўлди\nҲудудий тренерлар ўқуви бошланди


Антон Чехов. Муштипар (ҳикоя) | www.ziyouz.uz\nБош саҳифа Жаҳон насри онлайн антологиясиАнтон Чехов (1860-1904; Россия)Антон Чехов. Муштипар (ҳикоя)\nЧоп этилган 16.01.2020 14.02.2019 МуаллифZiyouz.uz\nКистуновнинг кечаси подаграси қаттиқ тутиб , асаблари қўзғаб, нари бориб, бери келган бўлса ҳам эрталаб ишга борди-да, аризачилар ва банк мижозларини ўз вақтида қабул қила бошлади. У чарчаган ва азоб чеккан кишидай кўринар, худди жон бераётган бемордай, зўрға нафас олиб гапирарди.\n— Хўш, хизмат? — деди у, устига даққиёнусдан қолган либос кийган, орқасидан худди гўнг қўнғизга ўхшаган аёлга қараб.\n— Менинг арзимга қулоқ солинг, жаноби олийлари, — деб гапини бошлади арз қилиб келган хотин, чакаги чакагига тегмай. — Эрим коллежский асессор Шчукин беш ой бетоб бўлиб ётиб қолди. Мен сизга айтсам, эрим шу беш ой касал бўлиб, шифоланиб ётганида, ҳеч қандай важсиз уни ишдан бекор қилиб қўйишибди. Ойлигини олгани борсам ойлигидан 24 сўму 36 тийинини босиб қолишибди. «Нима важдан энди?» деб сўрасам, «эрингиз ўзаро ёрдам кассасидан қарз олган эди, бошқа амалдорлар унга кафил бўлишган» дейишади. Бу қандоғ бўлди? Мендан берухсат сира пул олмасди. Бундай бўлиши мумкин эмас, жаноби олийлари! Нега бундай қилишади энди? Мен бир бечора аёл бўлсам, фақат ижарачиларимдан тушадиган пул билан кун кўрсам… Ўзим бир муштипар аёлман, йўқлайдиганим йўқ… Ҳамма мени хўрлайди, ҳеч кимдан яхши гап эшитмайман…\nАрз қилиб келган хотин киприкларини пир-пир учирди-да, чўнтагидан дастрўмолини олиб, кўзига тутди. Кистунов унинг аризасини олиб, ўқий бошлади.\n— Кечирасиз, гапингизга тушунолмай қолдим, — деди Кистунов, кифтини қоқиб. — Сиз бу ерга адашиб келиб қолибсиз, назаримда, хоним. Аризангизнинг бизга сира дахли йўқ. Эрингиз хизмат қилган маҳкамага бориб арз қилишингиз керак…\n— Йўғ-ей барака топкур! — деди Шчукина. — Беш жойга бориб арз қилдим, аризамни ҳеч ким қўлига ҳам олиб кўрмади. Куёвим барака топкур Борис Матвеич сизни айтмаса, нима қиларимни ҳам билмай қолгап эдим. «Сиз Кистунов деган жанобга мурожаат қилинг, унинг қўли баланд айтганингизни дарров тўғрилаб беради» деди. Ёрдамингизни аяманг, жаноби олийлари!\n— Шчукина хоним, бизнинг қўлимиздан ҳеч нарса келмайди… Ахир, ўзингиз ўйлаб кўринг, менинг билишимча, эрингиз ҳарбий-медицина маҳкамасида хизмат қилган, бизнинг идорамиз эса мутлақо хусусий идора, тижорат идораси, бу ер банк деб аталади! Шунга ҳам тушунмайсизми?\nКистунов «ҳайронман» дегандай яна елкасини қисди-да, ҳарбийча кийинган ва лунжини бойлаган кишига ўгирилди.\n— Жаноби олийлари, — деди яна Шчукина, мунгли бир товуш билан, — эримнинг касал ётганлигига справкам ҳам бор. Мана, ўзингиз бир қаранг.\n— Жуда соз, гапингизга ишонаман, — деди Кистунов, ранжиган ҳолда. — Аммо яна такрор айтаманки, бупинг бизга ҳеч дахли йўқ. Ажабо, наҳотки қаерга арз қилишни эрингизнинг ўзи билмаса?\n— Эрим ношуд, ҳеч балони билмайди, жаноби олийлари! «Бу сенинг ишинг эмас! Аралашма!»дан бошқа ҳеч нарсани билмайди… Менинг ишим бўлмаса, кимнинг иши бўлади? Ахир, бариси менинг устимга чиқиб олишган! Менинг устимга!\nКистунов яна Шчукинага ўгирилиб, ҳарбий-медицина маҳкамаси билан хусусий банк ўртасидаги тафовутни тушунтиришга киришди. Хотин унинг гапини диққат билан тинглаб, тушундим дегандай бошини эгди-да, кейин:\n— Дуруст, дуруст. Тушундим, иним, тушундим, — деди. — Ундоғ бўлса, одамларингизга буюринг, тақсир, жуда бўлмаса 15 сўмини беришсин! Қолганини кейин олсам ҳам майли.\n— Уҳҳ, — деди Кистунов, кўзларини шипга тикиб. — Фаросат борми ўзи? Бундай арз билан бизга мурожаат этиш — эрингиздан ажралиш тўғрисида дорихонага ёки шиша заводига арз қилиш билан баравар, тушундингизми энди гапга? Эрингизнинг пулидан босиб қолишган экан, бизга нима?\n— Жаноби олийлари, бўйингиздан ўргилай, ўла-ўлгунимча дуонгизни қилиб юрай, — деди Шчукина, кўз ёши қилиб, — мен муштипарга раҳмингиз келсин! Мен бир мушгипар аёлман, ҳимоячим йўқ… Қийналганимдан ўлиб бўлдим… Ижарачилар билан сўзлашсам, эримнинг ташвишини тортсам, уй-рўзғорга қарасам, бунинг устига куёвим ҳам беамал юрипти… Номига ейман, ичаман, аслини суриштирсангиз, зўрға юраман… Туни билан ухламай чиқдим.\nКистуновнинг юраги гупиллаб ура бошлади. Афтини буриштириб, қўлини чап кўкрагига қўйиб, Шчукинага яна гап тушунтира бошлаган эди, бироқ овози бўғилиб қолди…\n— Йўқ, кечирасиз, бўлди, сиз билан сўзлашишга тоқатим қолмади, — деди у, қўлини силтаб, — сизга гап тушунтираман деб бошим айланиб кетди. Бизни ҳам ишдан қолдиряпсиз, ўзингиз ҳам бекор вақт сарфлаб ўтирибсиз. Уҳҳ!.. Алексей Николаич, — деди, хизматчилардан бирига, — Шчукина хонимга сиз тушунтиринг!\nКистунов қабулхонада ўтирганларнинг арзларини эшитиб бўлгач, ўзининг кабинетига кириб кетди-да, ўн-ўн бешта қоғозга қўл қўйди, Алексей Николаевич ҳамон Шчукина билан овора эди. Кистунов ўзининг кабинетида ўтириб, Алексей Николаевичнинг ғўдиллаган ва босинқи товушини ва Шчукинанинг йиғи аралаш чийиллаган овозини эшитиб ўтирарди.\n— Мен бир ожиз муштипар, касалманд аёлман, — дерди Шчукина. — Афтимдан бақувват кўринсам ҳам, суриштириб қараганда, битта ҳам соғ томирим йўқ… Иштаҳам ҳам қочган, зўрға юраман… Бугун эрталаб кофени зўрға ичдим, мазасини ҳам билмадим.\nАлексей Николаевич бўлса ҳамма маҳкамалар ўртасидаги фарқни, қайси аризаларнинг қайси идорага олиб бориш кераклигини ҳамон тушунтириб ётарди. Ахир чарчагандан кейин унинг ўрнини бухгалтер босди.\n— Шунақа ҳам бадҳазм хотин бўладими! — дерди Кистунов, жиғи бийрони чиққандан бармоқларини қирсиллатиб ва графиндан дамбадам сув ичарди. — Жуда ҳам аҳмоқ, бефаросат хотин экан-ку. Мени қийнади, энди уларнинг устига чиқиб мияларини қоқиб ейди, бу! Уҳ… юрагим ёрилиб кетай дейди!\nЯрим соатдан кейин қўнғироқни босди. Кабинетга Алексей Николаич кирди.\n—Хўш, у хотиннинг иши нима бўлди? — деб сўради Кистунов, ҳорғин бир ҳолда.\n— Гап тушунтирамиз деб ўлиб бўлдик, Пётр Александрович! Қийналиб кетдик! Биз боғдан келсак, у тоғдан келади…\n— Овозини яна бир эшитсам ўламан… Тобим қочди… Жоним бўғзимга келди…\n— Швейцарни чақириб, кўчага ҳайдаб чиқартирамиз, қўямиз.\n— Йўқ, йўқ, зинҳор!—деди Кистунов, қўрқиб кетиб. — Дод-фарёд кўтариб юборишдан ҳам тоймайдиган-га ўхшайди, бу уйда хонадонлар кўп, тағин устимизда гап-сўз бўлиб юрмасин… ўзингиз яхшилаб тушунтиринг, азизим.\nБироздан кейин яна Алексей Николаичнинг ғўнғирлаган товуши эшитилди. Чорак соатча вақт ўтди, унинг ўрнини бухгалтернинг жаранглаган овози босди.\n— Жуда қабиҳ хотин экан! — деди ғазаби қайнаб Кистунов, асабийлашиб кетганидан елкалари дағ-дағ қалтирарди. — Эшакдан ҳам баттар бефаҳм экан… Яна подаграм қўзғади, шекилли… Бошим лўқ-лўқ этади…\nНариги уйда Алексей Николаич ахир тинкаси қуриб, бармоғи билан столни, кейин пешонасини уриб кўрсатди.\n— Хуллас, бош деб қовоқни кўтариб юрган экансиз, — деди ахири, тоқати тоқ бўлиб.\n— Ҳой, нима деяпсан ўзинг! — деб хафа бўлди кампир. — Бу гапларингни хотинингга бориб айт! Амалдор бўлмай кет! Қўлингга эрк берма!\nАлексей Николаич дарғазаб ҳолда уни бўғиб ўлдиргудай бўлиб қаради-да, хириллаган товуш билан секин:\n— Йўқол ҳозир бу ердан, — деди.\n— Нима деяпсан? — деб бирдан чинқириб юборди Шчукина. — Нима ҳақинг бор? Мен бир муштипар, ожиз аёл бўлсам, мен бунга сира чидаб туролмайман! Эрим коллежский асессор бўлади! Вой, сенинг амалингга! Адвокат Дмитрий Карличнинг олдига бориб бир арз қилсам, ном-нишонинг қолмайди! Учта ижарачини қаматтирдим, бундай бетамиз гапларингга оёғимга йиқилиб узр сўрайсан ҳали. Мен сизларнинг генералингизга бориб устингдан арз қиламан! Жаноби олийлари! Ҳой, жаноби олийлари!\n— Йўқол дейман ҳозир бу ердан, аблаҳ! — деб ўшқирди Алексей Николаич.\nКистунов эшикни очиб, идорага қаради.\n— Тағин нима гап? — деб сўради у, йиғлагудек бўлиб. Қисқичбақадай қизариб кетган Шчукина уйнинг ўртасида туриб олиб, кўзларини жовдиратар, қўлларини пахса қилар эди. Банк ходимлари ҳам қип-қизариб, унинг атрофида тизилиб туришар ва жуда ҳолдан тойиб, бир-бирларига қарар эдилар.\n— Жаноби олийлари! — деб ташланди Шчукина, Кистуновга. — Мана бу… мана бу одам… (хотин Алексей Николаични кўрсатди) бармоғи билаи пешонасини, кейин столни қоқиб кўрсатди. Сиз бунга менинг аризамни тинглашга буюрсангиз, у мени масхара қилди! Мен бир муштипар, ожиз аёлман… эрим коллежский асессор… ўзим майорнинг қизи бўлсам!\n— Хўп, хоним, аризангизни ўзим кўриб чиқаман… — деди Кистунов зўрға. — Чорасини кўраман… Энди кетинг!.. Кейин келарсиз!..\n— Пулни қачон олишим мумкин, жаноби олийлари? Менга пул бугун жуда зарур эди!\nКистунов дағ-дағ титраган қўли билан пешонасини силади-да, уҳ тортиб, яна тушунтира кетди:\n— Хоним, мен сизга ҳамма гапни айтиб тушунтирдим-ку, ахир! Бу ерни банк дейдилар, хусусий тижорат идораси… Яна нима дейсиз энди? Сиз бизни ишдан қолдирдингиз, тушунасизми?\nШчукина гапни тинглаб бўлиб, уҳ тортди.\n— Майли, майли… — деди у, — фақат, жаноби олийлари, ўзингиз раҳм қилинг, отам бўлинг. Агар доктор справкаси камлик қилса, участкадан ҳам справка келтириб бераман… Айтинг, пулни беришсин!\nКистуновнинг кўзлари тиниб кетди. У, ўпкасидаги бутун нафасини пуф деб чиқарди-да, ҳолдан тойиб, ўзини стулга ташлади.\n— Неча пул дейсиз? — деб сўради, ҳолсиз товуш билан.\n— 24 сўму 36 тийин.\nКистунов чўнтагидан ҳамёнини олиб, 25 сўмлик пулни олди-да, Шчукинага берди.\n— Мана буни олинг-да, кетинг! ..\nШчукина пулни дастрўмолига тугиб, қўйнига солди-да, юзи ҳатто сатангларнинг юзидай тиржайиб, сўради:\n— Жаноби олийлари, эримни яна ишга жойлаштириб қўйиш масаласи қандоғ бўлди?\n— Ҳозир кетмасам бўлмайди… Тобим қочди… — деди Кистунов, зўрға. — Ҳозир юрагим қинидан чиқиб кетади…\nКистунов уйига жўнаб кетиши билан Алексей Николаич Никитани дорихонага юборди. Амалдорларнинг ҳаммалари 20 томчидан дори ичиб, ишга киришдилар. Шчукина эса яна икки соатча коридорда швейцар билан сўзлашиб, Кистуновни кутиб ўтирди.\nУ эртаси куни ҳам келди.\n← Аввалги Аввалги Яков Рапопорт. “Шифокорлар иши” юзасидан эсдаликлар\nКейинги → Кейинги: Алишер Навоий. Қаро кўзум, келу мардумлуғ эмди фан қилғил (видео)


Ёлғон: Хитойдан олиб келинган ясама тухумлар / Янгиликлар, фикрлар, воқеалар | Ўзбекистон\n25 февраль 2019 1087 0\nЁлғон: Хитойдан олиб келинган ясама тухумлар\nКуни кеча биз фейк янгиликларни қандай аниқлаш мумкинлигини тушунтирувчи видеони чоп этган эдик. Бугун уни амалиетда текширишга сабаб пайдо бўлди. Kun.uzда «Хитой ясама тухумлари Ўзбекистонга етиб келди: уларни қандай қиладилар ва ясамани қандай аниқлаш мумкин» сарлавҳа остида материал пайдо бўлди. Ушбу сюжет бизларда шубҳа уйғотди. Олдинига асосий сўзларни - «хитой ясама тухумлари»ни Гуглладик.\nБизлар Кирғизистонлик Kaktus.media даги мақолага дуч келдик. Унда бир гувоҳ гапига қараганда, у 16 февраль куни Ўш бозоридан товуқ тухумларини сотиб олган, ичидаги тухум сариғи резина бўлиб чиққан эмиш. Биринчи мақоладан сўнг Kaktus.media Қирғизистон паррандачилар Ассоциациясига мурожаат қилган. Ассоциациянинг гапира кўра, бундай тухумлар Ўзбекистондан контрабанда эмиш: Ассоциация раҳбари Рустам Осмонлиев айтишича: «Тухум бузилмаслиги учун айрим ишлаб чиқарувчилар уни музлатиб қўяди. Иккинчи таҳмин: ясама тухум Хитойда ёки Ўзбекистонда ишлаб чиқарилган».\nБиз Kun.uz мақоласини визуал қисмини ўрганишни давом этдик. Натижада «резина» тухумларни Ўзбекистонда пайдо булиш эҳтимолини Mover.uz сайтида Qodirjon никнейм остидаги фойдаланувчи жойлаштирганлигини аниқладик. Фейкларни аниқлаш услубини ўргатганимизда фойдаланувчи видеоларни репости билан шуғулланиб фақат ўта жозибадор контентларни жойлаштириши видеонинг қалбакилигига шубҳа туғдиришини айтиб ўтган эдик.\nВидеода тухумлар «Урикзор» бозорида харид қилинган. «Спутник Узбекистан» маълумотига кўра, Ветеринария қумитасининг ходимлари шу бозорга борганлар. 10 турли сотувчидан тухум харид қилинган ва текширилган. Бозорда ясама тухум аниқланмаган ва мамлакатда бундай маҳсулот ҳеч қачон ишлаб чиқарилмаган.\nҚумита вакилининг айтишича, Ўзбекистон тухум импорт қилмаган, аксинча, чиқарилган тухумларни Афғонистон, Тожикистон ва Эронга экспорт қилган.\nИдорада тухумларни овоскоп орқали текширишни тавсия қилдилар.\nСўнг матнни плагиатга текширдик ва бу ўз тасдиғини топди - текст бутун тармоқлар ичра ёйилиб кетган ва муаллифи ноаниқ.\nХитойдан келган ясама тухумлар тўғрисидаги маълумот биринчи бор пайдо бўлаётгани йўқ. Илгари France 24 фактчекерлар жамоаси ясама тухумлар тўғрисидаги ахборотларни текширган, ва, натижада, бу болалар ўйинчоғи бўлиб чиққан.\nUPD: «Ясама» хитой тухумлари сири очилди. «Гап шундаки, қаттиқ совутилган тухум қайнатилгач, шундай диркиллама бўлиб қолади. Ўшдаги видеода кўрсатилган тухумлар анча вақт давомида музлатгич камерада сақланган бўлса керак. Товуқ тухумини қалбкилаштириш иложи йўқ», — деди Сталбек Мамбеталиев «Иссиқ кўл паррандачилик фабрикаси» директори.У Қирғизистон ветеринария ва фитосанитар хавфсизлиги давлат Инспекцияси ходимларига қандай қилиб «резина» тухум сариғи пайдо бўлишини намойиш қилиб берди.\n1 октябрдан Ўзбекистон Тожикистон билан чегарани очади\n30 сентябрь 202010:48 0


Уч маҳбус ўзини Тошкентга бермасликни сўрамоқда - BBC News O'zbek\nУч маҳбус ўзини Тошкентга бермасликни сўрамоқда\nТожикистонда жазо муддатини ўтаган уч ўзбекистонлик маҳбус Душанбедан ўзини Тошкентга бермасликни сўраган.\nТожикистон Мустақиллигининг 25 йиллиги муносабати билан эълон қилинган амнистияга мувофиқ, чет эл фуқаролари озодликка чиқариладилар.\nШу кунларда қамоқдан чиқарилиб, ватанига юборилиши кутилаётган шахслар Тожик ҳукуматига хавотирларини билдирганлар.\nСаккиз йил олдин чегарани ноқонуний кесиб ўтганликда айбланиб қамалган икки маҳбуснинг сўзларига қараганда, ўзлари Ўзбекистонга топширилсалар, у ерда қийноқлар ва такрор жазога дучор қилинишлари мумкин\nЎзбекистоннинг Қашқадарё вилоятилик Шерзод Қурбонов ва Нормаҳмад Ажабов Душанбедаги жазо колониясида сақланган. Улар айни пайтда БМТнинг Душанбедаги идорасига ва ҳуқуқ ташкилотларига мурожаат қилишган.\nШерзод Қурбоновнинг айтишича, уч кун олдин қамоқ муддати тугаган, бироқ уларнинг ҳужжатлари Ўзбекистонга жўнатиш учун тайёр бўлгунига қадар зонада қолишади.\nУнинг сўзларига қараганда, 2009 йил хотини ва болалари, шунингдек Нормаҳмад билан бирга ислом қадамжолари бўйлаб сафарни пиёда амалга оширмоқчи бўлганлар. Лекин тожик-афғон чегарасида ушланадилар ва жазога тортиладилар.\n"Ҳуқуқни муҳофаза қилиш идоралари ўшанда хотиним ва болаларимни Ўзбекистонга қайтариб юборишганди", дейди Шерзод.\nТожикистон Адлия вазирлиги жазони ижро этиш бошқармаси ходимининг билдиришича, икки маҳкум дастлаб Тожикистон ва Ўзбекистонда тақиқланган Ўзбекистон Исломий Ҳаракатига алоқадорликда айбланиб ушланганлар. Шу боисдан улар ватанига қайтишдан хавотир олаётган бўлиши мумкин.\nИнсон ҳақлари ташкилотлари ва фаолларга кўра, Ўзбекистон қамоқхоналарида айни пайтда диний ва сиёсий айбловлар билан қамалган минглаб маҳкумлар бор.\nУларнинг ўз муддатида озодликка чиқишлари эҳтимоли жуда кам. Маҳкумлар жазони ўташ пайтида шафқатсиз қийноқларга тутилиши айтилади, "қамоқхона тартибини бузгани учун" кетма-кет муддат қўшиб берилиши кузатилади.


Сенатнинг саккизинчи ялпи мажлиси тугади - UzNews.uz\nСенатнинг саккизинчи ялпи мажлиси тугади\nЯлпи мажлисда 17 та масала, шу жумладан, 4 та қонун кўриб чиқилди.\nБугун, 21 октябрь куни Олий Мажлис Сенатининг саккизинчи ялпи мажлиси ўз ишини тугатди.\nХусусан, Борий Алиханов ва Нариман Умаровларнинг депутатлик ваколати муддатидан олдин тугатилди, президент фармони билан улар Сенат аъзоларига айланди.\nСенат Раиси ўринбосарини сайлаш тўғрисидаги масала ҳам кўриб чиқилди. Яширин овоз бериш орқали 72 та овоз билан сенатор Мурат Каллибекович Камалов Ўзбекистон Республикаси Олий Мажлиси Сенати Раиси ўринбосари этиб сайланди.\nҚолаверса, мажлисда сенаторлар мазкур ташаббусларга ҳамоҳанг равишда ҳамда Оролбўйи минтақасини ривожлантиришда парламент иштироки ва назоратини кучайтириш мақсадида Сенатда Оролбўйи минтақасини ривожлантириш масалалари қўмитасини ташкил этиш, ушбу Қўмитанинг Низомини тасдиқлаш тўғрисида қарор қабул қилди.


Қибрай ИИБ фуқаро арзини кўриб чиқмаяпти. Мурожаат юборилганига бир ойдан ошди\n00:54 / 19.03.2020\nҚонунга кўра, шикоят 15 кун ичида кўриб чиқилиши керак. Фирибгардан жабр кўриб, нажотни ички ишлар идораларидан кутаётган фуқаронинг мурожаати эса мана бир ойдан ошибдики, Қибрай туман ички ишлар бўлими канцеляриясида ўз ижрочиси олиб кетишини кутиб ётибди.\nKun.uz таҳририятига қибрайлик фуқародан мурожаат келиб тушди. Маълум бўлишича, фуқаро жисмоний имконияти чеклангани сабабли OLX.UZ сайти орқали уйини таъмирлатиш учун уста топган. Бажариладиган иш ва унинг ҳақини келишиб, устабошига катта суммадаги пулни берган. Бироқ келишилган иш тўлиқ бажарилмаган, пул ҳам қайтарилмаган. Устабоши эса олган пуллари билан бедарак кетганича қайтиб қорасини кўрсатмаган.\nБу ҳикоямизда фуқаро ва уни алдаб кетган «уста»лар бўйича вазиятга тўхталмоқчи эмасмиз. Биз қаламга оладиган масала Қибрай туман ИИБ айрим ходимларнинг ўз вазифаларига беэътиборлиги ва инсон тақдирига бефарқлиги ҳақида бўлади.\nХуллас, пулига куйиб қолган фуқаро жорий йилнинг 12 февралида Қибрай туман ИИБ бошлиғи номига почта орқали ёзма равишда шикоят йўллайди. Бироқ, орадан бир ойдан кўпроқ вақт ўтган бўлишига қарамай, унинг мурожаати бўйича бирор киши сўраб келмаган, ҳатто қўнғироқ қилиб ҳам қўйишмаган.\nҚисқаси, ариза сувга чўккан тошдек йўқ бўлиб кетган. ИИБнинг идорасига борай деса, ногиронлар аравачасида бирор жойга бориб келиш ҳам осон эмас...\nФуқаронинг мурожаатини тинглаб, унинг ИИБга йўллаган шикояти тақдири билан қизиқдик. «Йўқ бўлиб кетмагандир ҳар ҳолда...»\nМурожаатнинг дарагини топиш унчалик қийин кечмади. Қибрай туман ИИБ навбатчилик қисми билан телефон орқали боғландик. Навбатчилик қисмидаги ходим ёзма шаклда почта орқали юборилган аризалар бўлимнинг канцеляриясига келиб тушишини айтди ва Нигора исмли канцелярия ходимининг телефон рақамини берди.\nУшбу ходимдан фуқаронинг мурожаати «Майский ПОМ» (эски номи бўлса керак – таҳр.) бошлиғи Сардор Набиевга йўналтирилганини билдик. Яна қайта навбатчилик қисми билан боғланиб, Сардор аканинг рақамини олишга эришдик. У киши билан сухбатимиз узоққа чўзилмади: «Мен бу аризани ҳали олганим йўқ, боягина канцеляриядан шу аризани олиб кетишимни сўраб телефон қилишди. Бу ариза агар мени иш юритувимга келиб тушганда, аллақачон ҳал қилиб, муаллифига жавоб хатини ҳам юборган бўлар эдим. Ўзи (канцелярия ходими назарда тутилмоқда – таҳр.) госпиталда ётган бўлса, қолиб кетгандир-да», деган жавобни олдик.\nШундан сўнг ИИБнинг канцеляриясига тушган мурожаатлар учун масъул бўлган ўша ходимга қайта боғланишга ва аниқроқ маълумот олишга уриндик. Бироқ бу уринишларимиз зое кетди.\nГувоҳи бўлганингиздек, фуқаронинг умид билан ёзган аризаси орадан бир ойдан кўпроқ вақт ўтибдики, ўз ижрочисига етиб бормабди.\nМурожаат шунча вақт давомида рўйхатга олиш китобининг ичида ёхуд масъул ходимнинг тортмасида ётмаганида эди, барча масалалар ҳал бўлган, фуқаронинг муаммоси эса ўз ечимини топган бўлармиди?..\nДарвоқе, Маъмурий жавобгарлик тўғрисидаги кодекснинг 43-моддасига кўра, мурожаатларни кўриб чиқиш муддатларини узрли сабабларсиз бузиш мансабдор шахсларга БҲМнинг 1 бараваридан 3 бараваригача миқдорда жарима солишга сабаб бўлади.\nУмид қиламизки, ваколатли идоралар томонидан Қибрай туман ИИБнинг фуқаро мурожаатига беписандлик қилган ходимлари ҳаракатларига қонун ҳужжатларида белгиланган тартибда баҳо берилади.\nНаманган вилоятининг икки туманида ИИБга янги бошлиқлар тайинланди


Камчаткада дўстларини қутқармоқчи бўлган 2-синф ўқувчилари хотирасига мотам эълон қилинди\nДобавлено: 29.01.2016, 15:28\nКамчатка ўлкасида иссиқлик трассасида бир-бирини қутқармоқчи бўлган болалар ҳалок бўлди. Бу ҳақда Камчатка ўлкасининг болалар ҳуқуқини ҳимоя қилиш ташкилоти вакили Виктор Тюменцев хабар берди.\nУч боланинг иккитаси саккиз ёшда бўлиб, улар Петропавловск-Камчатка шаҳридаги иссиқлик трассасидаги қайноқ сувли ўралардан бирига тушиб кетган. Учинчи бола дўстларини қутқариш мақсадида ҳаракат қилиб, у ҳам қайноқ сувли қудуққа тушиб, ҳалок бўлган.\nҲуқуқ-тартибот идоралари ходимларининг хабар беришича, қудуққа аввал биринчи бола тушиб кетган, дўстлари унинг сумкасидан тортиб қутқармоқчи бўлганда, улар ҳам қайноқ сувли ўрага қулаган. “Фожиа тафсилоти кузатув камераси видео ёзувлари кўздан кечирилганда аниқланган” – дея хабар беради “Интерфакс” нашри.\n“Болалардан бирининг сумка боғичи узилиб ётганлиги бу тахминни тасдиқлайди. Гувоҳларнинг айтишича, қайноқ сув тўла ўраларнинг оғзи юпқа фанер ёғочлар билан тўсилган, улар болаларнинг оғирлигини кўтаролмаган, — изоҳ берди Тюменцев. – Ҳозирда бу фожиага болалар ўқиган мактаб маъмуриятининг қай даражада жавобгарлиги масаласи ҳам кўриб чиқилмоқда”.\nБу фожиа пайшанба куни Петропавловск-Камчатка шаҳрида рўй берди. 28 январь куни уч нафар иккинчи синф ўқувчиси мактабдан қайтмади. Уларнинг ота-оналари полицияга мурожаат қилди. Болаларни полиция, қутқарувчилар, кўнгиллилар биргаликда қидирди. Кечга яқин болаларни ўзлари ўқийдиган мактаб ёнидаги қайноқ сувли қудуқ ичидан топишди. Бахтсиз ҳодиса ёрилган қувурлардан оқиб чиқиб, оғзи беркитилмаган икки ярим метрлик қудуқ ичига тўпланган жойда рўй берган.\nБолалар ўлими бўйича Россия Федерацияси Тергов бўлими РФ ЖК нинг 109-моддаси 3 бандига (эҳтиётсизлик оқибатида бир ва ундан ортиқ кишининг ўлимига сабаб бўлишга) асосан жиноят иши қўзғатган. Тергов жараёнида болалар мактабдан қайтаётганда икки ярим метрлик қайноқ сувли қудуққа тушиб кетганлиги аниқланган. “Камчаткаэнерго” Акциядорлик Жамияти болалар ўлимида айбдор шахсларни аниқлаш мақсадида ички текширувни бошлаб юборди.\nКамчатка губернатори фожиадан кейин ҳудуднинг уй-жой коммунал комплекси объектларини зудлик билан кенг кўламли назорат-текширувидан ўтказишни талаб қилди, хабар берди ўлка ҳокимияти матбуот хизмати.\nБолаларнинг дафн маросимини ўтказишни Петропавловск-Камчатка шаҳри маъмурияти ўз бўйнига олди. Болалар билан видолашиш 1 февраль куни соат 11.00 да ўзлари ўқиган мактабда ўтказилиши белгиланди.\nБугун ўнлаб Петропавловск-Камчатка шаҳри аҳолиси болалар ҳалок бўлган жойга гуллар, юмшоқ ўйинчоқлар келтиришиб, уларни ёд этдилар. Ижтимоий тармоқларда ҳалок бўлган болаларнинг ота-оналарига, яқинларига таъзиялар изҳор этишди. Бу фожиа сабабли бугун Петропавловск-Камчатка шаҳрида мотам куни деб эълон қилинди. Ҳукумат оммавий-ахборот воситаларига кўнгил очар кўрсатувлар, байрам тадбирлари, рекламаларни олиб ташлашни буюрди. Шаҳар раҳбари Владимир Илюхин тергов идораларига рўй берган фожиани батафсил ўрганиш бўйича топшириқлар берди.


09:05 / 19.09.2017 3445 pdf Ўқиш режими + -\nАссалому алайкум, ҳурматли Шайх Ҳазратлари! Оиламиз ҳожатхона қоғози ишлаб чиқаради. Қонунчиликда айтилганидек (патент) қоғознинг биринчи муқовасида оиламиз номи ва телефон рақами ёзилган. Лекин айрим кишилар бизга телефон қилиб исмларида, яъни Абдуллаевда Аллоҳ номи бор экан деб шикоят килишяпти ва керакли чоралар кўришимизни сўрашяпти. Уларнинг даъволари тўғрими? Аллоҳ умрингизни зиёда қилсин.\n— Уларнинг даъволари тўғри.\n09:10 / 18.09.2017 2916\n14:49 / 11.09.2017 1880\n1460 12:46 / 14.10.2018\n1862 18:56 / 24.04.2016\n2885 09:25 / 04.05.2018


Ўзбекистонда хорижий валютага бўлган талаб ўсди. МБ бунга қандай омиллар сабаб бўлганини маълум қилди\nИқтисодиёт 09:16 / 15.02.2019 17291\n2018 йилнинг IV чораги давомида алмашув курси динамикасига тўлов балансининг ҳолати, пул-кредит шароитлари, фоиз ставкалари ўртасидаги фарқ, ташқи бозорлардаги ўзгаришлар ва бошқа ички омиллар таъсир кўрсатди, деб хабар бермоқда Марказий банк.\n2018 йилда ички бозорда интервенцияларнинг умумий ҳажми 3,8 млрд. долларни (ундан 3,2 млрд. доллар – Марказий банк маблағларидан) ташкил этиб, хорижий валютага бўлган умумий талабнинг 37 фоизини қоплашга хизмат қилди.\n2018 йил IV чоракда интервенцияларнинг умумий ҳажми 2017 йилнинг мос даврига нисбатан 769 млн. долларга ўсди. Хорижий валюталарга бўлган умумий йиллик талаб 10,4 млрд. долларни ташкил қилди, бу 2017 йилдаги кўрсаткичдан 1,5 баробар кўпроқдир.\nХорижий валютага бўлган талабнинг ўсишига қуйидаги омиллар сабаб бўлди:\nбиринчидан, иқтисодиётни кредитлаш ва давлат харажатларининг юқори суратларда ўсиши шароитида асбоб-ускуна, технология ва технологик линиялар кўринишида асосий капиталга инвестициялар ҳажми сезиларли ўсди;\nиккинчидан, иқтисодиётда қурилиш ишлари ҳажмининг кенгайиши тайёр қурилиш материаллари ва уларни ишлаб чиқариш учун хом-ашё ички таклифининг чекланганлиги шароитида ушбу товарлар импортининг ошишига сабаб бўлди (асосан, металлургия соҳаси учун);\nучинчидан, истеъмол талаби ва иқтисодиётнинг базавий тармоқларида ишлаб чиқаришнинг ошиши хом-ашё импортининг ошишига олиб келди;\nтўртинчидан, маҳаллий автомобиллар ишлаб чиқариш ва сотиш ҳажмларининг ўсиши билан автомобил саноати учун хом-ашё, материаллар, бутловчи қисмлар ва ишлаб чиқариш линиялари импорти ошди.\nИнтервенциялардан ташқари, хорижий валютага бўлган талаб тўғридан-тўғри хорижий инвестициялар ва кредитлар (1,8 млрд. долл.), экспортдан тушум (14,3 млрд. долл.) ва халқаро пул ўтказмалари (5,1 млрд. долл.) ҳисобидан қондирилди. Ўз навбатида, ташқи валюта оқимлари ҳажмининг етарлилиги алмашув курсининг кескин тебранишларини олдини олишга ёрдам берди.\nИмпорт ҳажмининг 39,6 фоизга (19,6 млрд. доллар) ошиши муайян даражада давлат харажатлари ва иқтисодиётни кредитлаш ҳажмларининг ўсиши билан изоҳланади. Бунинг натижасида, ташқи савдо баланси дефицити 2017 йил билан солиштирганда 3,8 млрд. долларга кўпайди ва 5,3 млрд. долларни ташкил этди. Хорижий валютага бўлган юқори талаб, ўз навбатида, миллий валюта алмашув курсига девальвацион босимни кучайтирди.


Қирғизистонда собиқ депутат тергов изоляторида жароҳат олган ҳолда топилди\n15:26 / 02.04.2017\nҚирғизистон парламентининг "Ата-Журт" партиясидан собиқ депутати Садир Жапаров тергов изоляторида бўйин ва тирсаги соҳаларида жароҳатлар билан топилди. Бу ҳақда Жазони ижро этиш хизматига иқтибос келтирган ҳолда маҳаллий ОАВ хабар бермоқда.\nМаълум қилинишича, мухолифатчи ўзига ўзи жароҳат етказган.\n"Жапаровнинг аҳволи барқарор, муҳим аъзолар шикастланмаган. Унинг ушлаб турилиши шароитлари ва Жазони ижро этиш хизмати ходимларига эътирози йўқ. Унинг бундай қилишига яқинларининг асоссиз ҳибсга олиниши сабаб бўлган", дейилган хабарда.\nМаълум қилинишича, воқеа жойига махсус прокуратура ва мамлакат омбудсмени вакиллари ташриф буюришган.\nСобиқ депутат Қирғизистон миллий хавфсизлик қўмитаси ходимлари томонидан одамларни гаровга олиш жиноий иши бўйича ҳибсга олинганди.\n2013 йил март ойида Қирғизистон суди Жапаровни ҳокимиятни эгаллашга чорловлари учун 18 ойлик қамоқ жазосига маҳкум қилгани маълум қилинганди.\nҚирғизистон собиқ депутат Садир Жапаров мухолифатчи


'Андижонда давлат Акромийлар тижоратига дахл қилгач, улар қаршилик кўрсатишди' - BBC News O'zbek\nImage caption Алексей Волосевич - Андижон хунрезлиги шоҳиди ва Ўзбекистонда қолаётган кам сонли мустақил журналистлардан бири\nЎзбекистонлик мустақил журналист Алексей Волосевич - Андижон хунрезлиги шоҳиди.\nУнинг Андижон воқеалари ва ундан кейин бир неча ҳафта давомида ўз кўрганлари асосида ёзган хабарлари ўша пайти аслида нималар содир этилгани ҳақида ташқи дунёни хабардор этган эди.\nАлексей Волосевич ўз фаолияти туфайли Ўзбекистонда бир неча бор қўлга ҳам олинган.\nМасалан, 2010 йили Ўш қирғини пайти Қирғизистондан келган ўзбек қочқинлари аҳволини ўрганмоқчи бўлганида, Ўзбекистон ҳуқуқ тартибот идоралари уни қарийб уч кун Андижонда ҳибсда ушлаб туришган.\nАлексей Волосевич Би-би-си Ўзбек Хизмати радиотингловчилари ва вебсаҳифаси ўқувчилари саволларига жавоб берди:\nБи-би-си: Ўзини Инсон дея таништирган ўқувчимиз Ўзбекистонда демократия бўлишига умид қилиш мумкинмикан, дея савол йўллаган?\nАлексей Волосевич: Тўғрисини айтсам, яқин 10 йил ичида демократияга ҳеч қандай умид қилмаса ҳам бўлади. Президент Каримов ҳар вақт Ўзбек халқи учун ҳали демократия вақти етилмаган, деб такрорлайди. Масалан, демократия нимага олиб келади, деган масалада 90-йиллари фуқаролар уруши гирдобига тушган Тожикистонни кўрсатарди. Кейин Афғонистонни мисол қилиб келтира бошлади. Хуллас, демократия , шаксиз, урушга етаклайди, деган бир фикр бор бу ерда. Президент Каримовни қанча танқид қилмайлик, лекин айтганларида бироз жон бор. Чунки демократия шароитида энг яхши ташкиллашган ва уюшган гуруҳгина ҳокимият тепасига кела олади. Ўзбекистон шароитида эса бундайин гуруҳ ҳозир фақат исломий шаръий тузум ўрнатиш ниятидаги одамлардир. Улар ҳозир ўзларини кўз-кўз қилмай, жимгина юришибди. Бироқ демократия бўлса, жамият очилади. Ана ўшанда бу гуруҳлар ҳам юзага чиқади ва Саудия Арабистони, Покистон ва Афғонистондан дастак ола бошлашади. Саудия Арабистони бу йўлда пулни аяб ўтирмайди. У ҳолатда Ўзбекистон халқи зеҳниятидан келиб чиқсак, одамлар қудратга келган ҳар қандай исломий партияга қўшқўллаб овоз беради. Кейин ҳатто янада радикалроқ гуруҳ келса, унга ҳам овоз бераверади.\nБи-би-си: Сиз Андижон воқеалари шоҳиди бўлганингиз учун ҳам бу воқеа борасида кўплаб саволлар келган. Мўъмин исмли ўқувчимиз Андижон воқеаларига нима сабаб бўлган, ўргандингизми, деб сўрамоқда?\nАлексей Волосевич: Мен бу мавзуни жуда чуқур ўрганганим йўқ. Лекин интернет саҳифаларида чиққан кўплаб материалларни ўқиб, муайян тушунча ва тасаввурларга эга бўлганман. Кўрганларим билан солиштирганман. Биласизми, Ўзбекистонда кўплаб Исломий гуруҳлар бор ва ҳукумат уларга босим ўтказиб келади. Андижонда ҳам Акром Йўлдошев 90-йиллар шундай гуруҳлардан бирига асос солади. Бир журналистнинг айтишича, улар ўзаро қариндош-уруғ бўлишади, қиз олиб, қиз беришади. Бу гуруҳ ёки Акромийларнинг тарафдорлари Қирғизистоннинг Ўш ва Жалолобод вилоятларида, Тошкентда ҳам бўлган. Акромийлар Андижон ҳокимияти вакиллари билан яхши иш олиб боришган. Хуллас, улар ҳоким билан тил топишганлар. Кўпчилиги мебелсозлик, қурилиш тижорати ва ишбилармонлик билан шуғулланишган. Аммо ҳокимиятга келган янги одамлар уларга босим ўтказишган ва уларни тижоратдан чиқариб ташлашга ҳаракат қилишган, дейилади. Акромийлар эса ўз мулк ва тижоратларини бериб қўйишни исташмаган. Қаршилик кўрсатишган. Улардан 23 киши маҳкамага тортилган. Қолганлар пикетлар ташкил эта бошлашган. Аммо ҳокимият вакиллари жуда нотўғри йўл тутиб, уларнинг машиналарини тортиб олишган. Сўнгра улар маслакдошларини қамоқдан чиқаришга аҳд қиладилар. Ички ишлар бошқармаси, Хавфсизлик Хизмати ва ҳокимият биноларига ҳужум қилишади. Бошида яқинлари ва қариндошлари, кейинроқ эса оддий халқ вакиллари ҳам бу норозилик намойишига қўшиладилар.\nБи-би-си: Агар улар қурол билан турли давлат идораларига ҳужум қилишган бўлса, демак Ўзбекистон ҳукумати қуролсиз, тинч намойишчиларга қарата ўт очган, деган хабарлар нотўғри бўлиб чиқади. Бу ерда зиддият йўқми?\nАлексей Волосевич: Бу ерда ҳеч қандай зиддият йўқ. Ҳукумат ҳам, мухолиф тараф ҳам ўзиникини ҳақиқат қилиб кўрсатишга интилмоқда. Яъни ўзларини оқлаб, нариги тарафни қоралашмоқда. Энг аввалида, давлат Акромийларга жуда кучли босим кўрсатиб, уларнинг тижоратларига дахл қилган. Кейин улар ҳам ҳарбий қисмга ҳужум қилиб, қурол-яроғларни қўлга киритишган. Бироқ учинчи босқичда, давлат ҳарбий машиналарни келтириб, қимирлаган ҳар нарсага қарата ҳужум қилиб, қаттиқ куч билан ғалаённи бостирган. Ҳарбийлар огоҳлантирмасдан одамларга қарата ўт очишганди. Бу эса уруш жинояти бўлиши мумкин ва шу боис ҳам ҳукумат мустақил текширувга йўл қўймади. Намойишчилар орасида баъзи қуролли одамлар бўлган тақдирда ҳам, барибир, аксар қуролсиз намойишчиларга қарши ўт очилмаслиги керак. Ким ўт очишга фармойиш берган? Буни очиқлашни исташмаяпти. Ўшанда ҳукумат ҳарбий кучлари кўчадаги енгил автомашиналарга қарата ўт очишган. Ахир аввал текшириб, кейин бирон амалиёт қўлланиши керак-ку? Улар эса бундай қилишмаган. Кейин эса бу ишларнинг ҳаммасини Акромийларнинг елкасига ағдариб, Акромийлар отишганди дейишди.\nБи-би-си: Ўзини Темурий, деб атаган самарқандлик тингловчимиз эса балки майдондаги оломон ҳукуматнигн огоҳлантириш ва гапларига қулоқ солишмагандир, дегандек мушоҳада билдиради. Бу фикрда жон борми?\nАлексей Волосевич: Айнан ўша отишма пайтини кўрмай қолганман. Телефоним батареяси тугаб қолгани учун мен батарея сотиб олайин, деб бир соатга дўконга кетгандим. Худди ана шу пайтда ҳужум бошланган. Аммо у пайтда мен билган камида беш нафар ғарблик журналист майдонда эди. Улардан кимдир ерга ётиб олган, кимдир ўзини ариққа ташлаган. Лекин БТРлардаги ҳарбийлар ўт очишганми, юк машиналарида келтирилган қўшинларми ва ё томда ўтирган аскарларми - фикрлар бир хил эмас. Ҳамкасбларим юк машиналари шунчаки ёнимиздан ўтиб кетмоқда, деб ўйлашган. Бироқ ҳеч бир огоҳлантиришсиз, одамларга қарата ҳукумат кучлари ўт очишган. Кўпчилик расмийлар тикучарда келиб, майдонни бўшатинг, деб овозкучайтиргичдан гапиришса керак, деб кутиб ўтирган эди. Аммо давлат бундай йўл тутмади ва ҳеч кимни огоҳлантирмади.\nБи-би-си: Самарқанддан Умид исмли тингловчимиз сиз агар Андижон воқеаларини тасвирга туширган бўлсангиз, аслида ўшанда нима бўлганини кўриш мумкинми, деб сўрайди.\nАлексей Волосевич: Гап шундаки, кўп журналистлар фотоаппаратсиз келишган. Шамил Байгин Рейтер агентлиги учун расмлар олган ва ҳозир уларни интернетда кўриш мумкин. Бошқа бир журналист олган суратларни эса эртаси куни расмийлар тортиб олишган. Ассошейтед Пресс мухбири олган расмлар кўп. Ҳозир Андижон бўйича интернетга қўйилаётган 90% расмларни ана шу журналист олган. Лекин Акромийлар ўзлари воқеаларни видеога олишганди. Ўзбекистон телевидениеси кейинчалик улар олган тасвирларни намойиш этган. Бироқ одамларга қарши ҳукумат ҳарбий машиналардан ўт очган саҳналарни кўрсатишгани йўқ. Кўплаб тасвирлар ҳукумат қўлига тушган.\nБи-би-си: Бухородан Муслимбек исмли ўқувчимиз Андижон воқеаларининг олдини олиш имкони бормиди, дея савол қўяди.\nАлексей Волосевич: Менимча, ҳукумат ваҳимага тушиб қолганди. Назаримда, фақат қонхўр бўлишгани учун эмас, балки талвасага тушиб қолишгани учун ҳам шундай йўл тутишди. Улар жуда нотўғри иш қилдилар. Ўйлаб кўринг, кўчадан ўтиб кетаётган енгил автомобилга қарата ҳе йўқ, бе йўқ ўт очишни яна нима деб атаса бўлади?! Олий қўмондонлик бундайин ҳатти-ҳаракатларга чек қўйиши керак эди. Лекин бундай бўлмади. Менимча, воқеалар бундай ривожланиб кетишини на ҳукумат, на Акромийлар кутган.\nБи-би-си: Бухоролик тингловчимиз Андижон воқеаларидан Ўзбекистон ҳукумати керакли сабоқ чиқармадими, деган масалада фикрингизни билишни истайди.\nАлексей Волосевич: Қанақа сабоқ ҳақида гапириш мумкин? Андижондан фақат битта сабоқ чиқди: Бироз ўққа тутасиз, бир неча юзта жасад йиғилади, сўнг ҳаммаси тинч ва осойишта бўлади. Олган сабоғимиз ана шу бўлди.\nБи-би-си: Россиядан мактуб юборган Рамазон Жўра эса нега Андижон хунрезлиги ҳақида кўп гапиришади, бироқ Ўш воқеалари ҳақида кам ёзишади. Ахир Ўшда ҳам хунрезлик содир этилган-ку, деб айтади.\nАлексей Волосевич: Бу жуда қизиқ савол. Қурбонлар сони бўйича Ўш воқеалари Андижон воқеаларини сояда қолдирди. Андижонда қурбонлар сони 200-300 нафар одамдан бошланади. Ўшда эса ҳатто расмий маълумотлар бўйича ҳам ярим мингга яқин инсон ўлдирилди. Қирғизистон ўзбеклари бу хунрезлик борасида жим ўтиришгани йўқ. Улар интернетда кўплаб мақолалар ёзишмоқда. Аммо негадир Ўзбекистон ҳукумати номаълум сабабларга кўра қарийб Қирғиз ҳукумати мавқеини қўллаб-қувватламоқда. Мана ҳозир ҳатто Ўш воқеалари ҳақида фильм олган Абдулазиз Маҳмудовни Ўзбекистон ҳукумати таъқиб қилмоқда. Тасаввур қилинг, бу ерда уни Қирғиз ҳукумати эмас, айнан Ўзбек ҳукумати воқеаларни бир томонлама ёритишда айбламоқда. Биласизми, ҳатто россиялик бир журналист "ваҳобийлар уя қурган минтақага қирғизлар ҳужум қилганидан Ўзбекистон ҳукумати аслида жуда хурсанд" деган радикал фикрни айтиб чиққанди. Ҳозир минтақада бу каби мисоллар кўп. Мана Тожикистонда ҳам ўзбеклар босим остида қолишмоқда. У ерда ҳатто асил туркий (ўзбекча -таҳририят) жой номларини қайта номлаб чиқишаяпти. Менимча, бу - жуда жирканч иш.\nДавронбек Тожиалиев:"Нега кутубхоналаримиз бозорларимиздай гавжум эмас?"\nМуҳаммад Солиҳ: зулмга қарши курашиш лозим\nКристофер Мартиус:'Ўзбекистон пахтадан воз кечса, қишлоқ хўжалигида дунёда етакчилардан бўлади'\nОрзу Артс театр гуруҳи: "Томошани майдонга чиқиб ҳам қўйиб кетаверамиз. Томошабин олқишласа, бўлди"


Санъат Шихов: "Пахтакор" бизни ҳурмат қилиши кераклигини кўрсатиб қўйдик\n14 июнь, 2020, 23:44\nТеглар:Сўғдиёна | Пахтакор | Санъат Шихов\n"Сўғдиёна" футболчиси "Пахтакор" билан ўйин тўғрисида атрофлича тўхталди.\nАмалдаги чемпион “Пахтакор”нинг Жиззахда қоқилишини балки кўпчилик кутмаган бўлиши мумкин. Шу маънода айтганда, “Сўғдиёна”нинг ғалабасидан бироз ажабланганлар ҳам топилади.\nЛекин тан олиш керакки, майдон эгалари ғалаба учун қаттиқ меҳнат қилишди ва ҳақли равишда уч очкони қўлга киритишди.\n“Пахтакор”га қарши ўйинда жонбозлик кўрсатиб, тер тўккан футболчилардан бири – Санъат Шихов Sports.uz мухбири билан мулоқотда аввало ғалаба ниманинг эвазига қўлга киритилгани хусусида гапирди.\n- Жамоавий ўйин ҳисобига ғалаба қозондик. Машғулотларимизда ҳам астойдил ишладик. “Пахтакор”га қарши ўзгача тактика қўллагандик. Улуғбек Бақоев жамоавий ўйинга кўпроқ урғу берди. Шунинг самараси билинди. “Пахтакор”га қарши ҳамма жабҳада устунлик қилдик деб ўйлайман. Рақиб жамоада голли имкониятлар унчалик кўп ҳам бўлмади. Бунинг устига биринчи бўлимда пенальтидан гол ура олмадик. Бундан ташқари, яна бошқа голли вазиятларни ҳам ярата олдик. Шу боис бемалол айтишим керакки, бизнинг ғалабамиз асло кутилмаган натижа эмас. Аксинча, 1:0 ҳисобидаги натижа ўйинга бироз мос бўлмади. Чунки ўз имкониятларимиздан фойдаланганимизда ҳисоб 2:0 ёки 3:0 ҳам бўлиши мумкин эди.\nМаълумки, “Сўғдиёна” чемпионатни қониқарсиз бошлаган ҳолда иккита мағлубият ва бир дуранг қайд этганди. Балки пандемия бўлмасдан ҳаммаси олдингидек давом этганида, жиззахликлар омадсиз ўйинлардан сўнг 4-турда “Пахтакор”ни юта олган бўлармиди? Бу масалада Шиховнинг жавоби қуйидагича бўлди:\n- Билмадим, бўладиган иш бўлди. Пандемия бўлмаса ёки бошқа нарса бўлмаса, деган саволлар ноўрин. Мана, ўйин бугун бўлиши керак экан, шундай ҳам бўлди. Бу ўйин олдин, кечами ёки эртага бўлганидами, мен башорат қилмайман. Муҳими, биз “Пахтакор”ни ютдик. Тўғри, пандемия ҳаммага оғир келди. Барибир бу вазиятдан чиқиб кетиш керак, ахир шу билан ҳаёт тўхтаб қолмайди. Биз шу кунни кутиб яшадик. Футболчилар учун майдондан ташқарида қолиб кетиш жуда оғир эди. Худога шукрки, юзимиз ёруғ бўлди ва шунча кутганимизга яраша ғалаба биз томонда бўлди.\n“Сўғдиёна” “Пахтакор”ни мағлубиятга учрата олдими, демак, чемпионнинг ҳам кучсиз жиҳатлари бор ва буни жиззахликлар амалда кўрсатиб бера олишди. Санъат билан учрашувни муҳокама қилиш жараёнида “Пахтакор”нинг ожиз нуқтаси ҳақида гап кетди ва бу борада футболчи ўз фикрини билдирди.\n- Ҳар бир жамоанинг ўзига яраша муаммоли тарафлари бўлади. Тўғри, “Пахтакор” яхши шаклланган жамоа. Уларни ҳурмат қиламиз, ўтган йилги чемпион! Аммо “Пахтакор” ҳам бизни ҳурмат қилиши кераклигини бугун кўрсатиб қўйдик. Рақиб чемпион экан, деб майдонга қўрқиб тушиш ҳам ноўрин. Биз ҳам футболда кўп йиллардан бери юрибмиз. Айтмоқчиманки, футболга кеча келиб қолиб, бугун “Пахтакор”ни ютганимиз йўқ. Бу – футбол. Унда эса барча клубларнинг кучли ва кучсиз томонлари бўлади. Ўйиндан аввал мураббийларимиз рақибни ўрганишди, изланишди ва бизга муаммоли тарафларини ўргатишди. “Пахтакор”нинг ҳам камчиликларини биламиз. Улар ҳам бизга ўхшаган оддий инсон ва футболчи. Тўғриси, бугун ғалаба қозонишимизга аксарият жамоадошларим ҳам ишонишганди. Асосийси, мураббийларимиз бизни ғалаба қозонишимизга ишонтира олишди. Тўғри, “Пахтакор”нинг бошқа клубларга қараганда камчилиги камроқ. Лекин мени уларнинг ожиз нуқталари ҳақида гапириш ниятим йўқ. Шуни айтмоқчиманки, кўпроқ югурган ва ғалабани хоҳлаган жамоа ғалаба қозонди.\n- “Сўғдиёна” жамоасининг ҳеч кимга бирор нимани исботлаш нияти йўқ. Клубга биз келгунимизга қадар ҳам “Сўғдиёна” ўтган йили ўзини кўрсатиб қўйган. Ҳар бир жамоанинг ўзига яраша ғурури бор. Барибир ҳеч ким майдонга ютқазаман, деб тушмайди. Шундай экан, биз ҳам фақат ғалаба қозониш илинжида майдонга тушдик. Кўпроқ жамоамизга очко керак эди.\nШунингдек, биринчи бўлимда мезбонлар пенальтидан гол ура олишмади. “Пахтакор”дек билан баҳсда бундай ўта қулай имкониятдан фойдалана олмаслик якунда жуда қимматга тушиши мумкин эди. Бироқ “Сўғдиёна” футболчилари барибир ўз иродаларини кўрсатишди. Шихов эса 11 метрли жаримадан фойдалана олишмаганида ҳам бундан тушкунликка тушишмаганини айтди.\n- Пенальти – бу лотерея. Агар ўшанда Шохруз Норхонов гол урганида балки ўйин янада бошқача кечарди. Шунга қарамай, барибир ютишимизга ишонгандик. Ишончга яраша ўзимиз ҳам ҳаракат қилдик. Бунинг учун барча жамоадошларимга раҳмат айтаман. Барибир қандай ўйнаганимиз энди ҳеч кимни қизиқтирмайди. Агар икки ҳафтадан сўнг “Сўғдиёна” – “Пахтакор” ўйини қандай бўлганди деса, кўпчилик эслай олмайди, аммо ҳисоб 1:0 бўлганини ҳамма билади. Жиззахлик мухлисларни ғалаба билан табриклайман.


Бош сахифа > Янгиликлар > 3-тур ўйинлари якунланди\nИюнь ойининг дастлабки кунларида старт олган футбол бўйича иккинчи лига жамоалари ўртасидаги вилоят биринчилигининг дастлабки икки тури ортда қолди.\n17-18 июнга белгиланган учинчи тур олдидан мусобақа фаворитлари деярли маълум бўлди.\nНавбаҳор туманининг "Туркистон" жамоасини 1:0 ҳамда Карманадаги "Қизилқум" ПФК болалар ва ўсмирлар футбол мактаби ёш спортчиларини 5:0 ҳисобида мағлуб этган Навоий шаҳридаги ихтисослаштирилган БЎСМ жамоаси етти иштирокчи ўртасида 1-ўринни эгаллаб турибди. Иккинчи ва учинчи ўринларда эса тўрттадан очкони қўлга киритган "Қизилқум-2" ҳамда "Сўғдиёна" (НКМК) футболчилари боришяпти.\nЎтган дам олиш кунларида футбол бўйича вилоят биринчилиги 3-тур учрашувлари бўлиб ўтди. Дастлабки учрашув "Цементчи" ва "Навоийазот" жамоалари ўртасида ўтказилди. Унда мусобақанинг ўтган йилги ғолиби "Цементчи" жамоаси 4:2 ҳисобида рақибидан устун келди. Яна бир учрашувда Кармана туманининг "БЎФМ" жамоаси Навбаҳорнинг "Туркистон" жамоасига 1:4 ҳисобида имкониятни бой берди. Турнинг сўнгги учрашувида "ИБЎСМ" ҳамда "Сўғдиёна" жамоалари тўқнаш келишди. Рақибидан таркиб борасида анча кучли ва тажрибали ҳисобланган "Сўғдиёна" жамоаси буни ҳисобда ҳам намоён этди. Ўйин 4:0 натижаси билан "Сўғдиёна" жамоаси фойдасига ҳал бўлди. Мусобақанинг 3-туридан сўнг "Сўғдиёна" жамоаси пешқадамлик қилмоқда. Иккинчи ва учинчи ўринларни "ИБЎСМ" ҳамда "Қизилқум-2" жамоалари эгаллаб туришибди. Қолган ўринларда эса "Цементчи", "Туркистон" ҳамда "БЎФМ" жамоалари боришмоқда.\nКўрилганлар сони: 3856


00:00 / 21.01.2007 | eski savollar | 6320\nАссалому алайкум Шайх ҳазратлари! Бойиб кетиш учун «Мулк» сурасини ҳар кечада ўқиб туриш керак дейишди.Баъзилар эса «Воқеа» сурасини ҳар куни ўқишни таклиф қилишди.Қайси сурани ёки дуони ўқиб юрсак Аллоҳ эсни оғдириб қўймайдиган бойлик беради? Агар сизга маълум бўлса шуни бизга билдирсангиз.Раҳмат!\n- Бойликни сўраб дуо ёки баъзи сураларни ўқишнинг ўзи кифоя қилмайди. Балки ўша нарсага сабаб бўлувчи ишни ҳам талабга яраша амалга ошириш керак.Абдуллоҳ ибн Масъуд розиялоҳу анҳу ўлим тўшагида ётганларида халифа Усмон ибн Аффон розияллоҳу анҳу кўргани келибдилар ва у кишига,«Нимадан шикоятинг бор?», дебдилар. Шунда Абдуллоҳ Ибн Масъуд: «Гуноҳларимдан», деб жавоб берибдилар.«Нимани хоҳлайсан?» деб сўрабдилар ҳазрати Усмон. «Роббимнинг раҳматини», дебди Абдуллоҳ ибн Масъуд. «Сенга табиб юборайми?» дебдилар ҳазрати Усмон. «Табиб (яъни Аллоҳ) Ўзи касал қилди», деб жавоб қилибдилар Абдуллоҳ ибн Масъуд. «Бўлмаса, моддий ёрдам беришни буюрайин. «Менинг унга ҳожатим йўқ! «Сенга бўлмаса, кетингдан қолган қизларингга керак бўлар». «Менинг қизларимни камбағал бўлишларидан қўрқяпсанми?! Менинг бешта қизим бор. Барчаларига ҳар кечада «Воқеа» сурасини ўқишни буюрганман. Чунки, Пайғамбаримиз алайҳиссаломнинг, ким «Воқеа» сурасини ҳар кечада ўқиса, камбағаллик ва ҳожатмандлик кўрмайди, деганларини эшитган эдим,-деган эканлар Абдуллоҳ ибн Масъуд.\nШарх сураси фазилати